Ilmu Tabib: Khazanah Perubatan Peradaban Melayu

Ilmu Tabib, itulah nama bagi sebuah manuskrip kitab Perubatan Melayu yang agak ringkas namun padat dengan pelbagai petua dan teknik rawatan. Ia dialih tulisan daripada Jawi kepada Rumi oleh A. Samad Ahmad di bawah kelolaan Dewan Bahasa dan Pustaka (DBP).Walaupun tamadun Melayu kaya dengan ilmu perubatan, namun tidak banyak tinggalan yang masih kekal. Antara faktor utamanya ialah warisan turun-temurun yang kurang ditulis dan dibukukan secara formal.

Manakala tulisan-tulisan yang ada, kebanyakannya telah diambil oleh penjajah dan dibawa balik ke negara mereka. Yang berbaki hanya beberapa manuskrip yang masih ada di Tanah Melayu.Manuskrip Ilmu Tabib ini merupakan naskah salinan daripada kitabnya yang asal. Tidak dapat dipastikan sudah berapa kali ia disalinsebarkan, boleh jadi manuskrip ini salinan atas salinan. Berdasarkan catatan pada manuskrip ini, ia siap disalin pada bulan Syawal 1288H, iaitu sekitar bulan Disember 1871.

Pada awal kitab ini diperturunkan dua asas ilmu perdukunan iaitu Rijalul Ghaib dan Ilmu Betara Guru. Rijalul Ghaib merujuk kepada empat bersahabat yang bersifat ghaib. Fungsi Rijalul Ghaib ini adalah untuk membantu dukun dalam merawat penyakit. Konsepnya sama sepertimana dalam Sufisme yang turut menyatakan kewujudan ‘hierarki ghaib’ yang terdiri daripada wali-wali seperti Abdal, Aqtab dan Ghaus.

Rijalul Ghaib ini mempunyai aspek ruang dan masanya yang tersendiri, atau disebut sebagai “Langkah Rijalul Ghaib”. Contohnya seperti;

“Pada tiga likur haribulan di utara; pada empat likur haribulan di tenggara” pada lima likur haribulan di barat daya; pada enam likur haribulan di selatan; pada tujuh likur haribulan di timur tepat; pada delapan likur haribulan di timur laut; pada sembilan likur haribulan di timur tepat; pada tiga puluh haribulan di utara.”

Ilmu Betara Guru pula menyebutkan cara untuk memperoleh kebolehan dan keistimewaan yang khusus untuk merawat penyakit fizikal atau spiritual seperti kerasukan dan gila. Terdapat amalan tertentu yang perlu dilakukan dan bahan-bahan tertentu perlu disediakan. Ada bacaan yang perlu diamalkan selama 40 hari iaitu;

“Hei Bismi aku tahukan asalmu daripada embun setitik, tiga cahaya, tiga rupa, tiga nama; Itam Bisma namanya. Namasa merah Barhama namanya. Bambam kata Allah, bisa tawar, tajamnya tumpul, sakitnya sembuh. Assalamu alaikum Sheikh Abdul Kadir Jailani; assalamu alaikum Sheikh Abdul Rahman yang di kananku. Assalamu alaikum Quran dan Taurat di kiriku; Raja Darul Ghani tolonglah aku, keramatlah aku dengan kuasa Allah, dengan berkat Lailaha illallah Muhammadar Rasulullah.”

Selain daripada kenyataan-kenyataan perubatan, kitab ini turut memuatkan pelbagai kisah menarik seperti kisah “Pendapat Empat Tabib yang Berbeza”.

Analisis kitab ini secara sistematik boleh dibahagikan kepada dua, iaitu aspek teoretikal dan aspek praktikal. Antara aspek teoretikal yang dinyatakan dalam kitab ini ialah asas Fisiologi seperti struktur asas manusia yang terdiri daripada empat unsur iaitu;

1. Api – Panas dan Kering
2. Angin – Panas dan basah
3. Air – Sejuk dan basah
4. Tanah – Sejuk dan Kering

Keempat-empat unsur ini dimasyhurkan oleh Tan Sri P. Ramlee melalui karya perfileman beliau dengan istilah “Mambang”. Campuran unsur-unsur ini menghasilkan empat jenis cecair tubuh iaitu;

1. Dam (Darah) – Panas dan Basah
2. Balgham (Kahak) – Sejuk dan Basah
3. Safra’ (Hempedu Kuning) – Panas dan Kering
4. Sauda’ (Hempedu Hitam) – Sejuk dan Kering

Daripada cecair-cecair inilah lahirnya pelbagai organ kerana ia kaya dengan pelbagai nutrien. Beberapa istilah ini disebut secara tidak tepat oleh pengalih tulisan manuskrip ini, mungkin atas faktor penguasaan Bahasa Arab yang terhad atau ketidakjelasan pada manuskrip.

Aspek teoretikal lain yang dinyatakan ialah Patologi (penyakit), Etiologi (punca penyakit) dan Simptomatologi (tanda penyakit). Terdapat pelbagai jenis penyakit yang dinyatakan, namun ada lapan jenis yang istimewa iaitu Aksinat, Ayutat, Sonitat, Salitat, Badiaturtat, Aturtat, Aputat dan Piutat.

“Fasal ini menyatakan penyakit aksinat, perangainya panas, penyakit dewa ayutat perangainya muntah, penyakit sonitat itu perangainya selap, penyakit tuarus itu perangainya kelu mata, tiada khabar diri, lemah kakitangan, dan penyakit salitat jadinya penyakit itu sebab bekerja berat dan sebab main dan berhujan, galak mencucuk kedua lambungnya dan hulu hatinya. Adapun penyakit badiaturtat itu, perangainya gementar tubuhnya sekalian, penyakit aturtat perangainya sengkak ari- ari dan keras belikatnya serta sedum sebab duduk lama dan sejuk. Penyakit aputat pula perangainya lemah kakitangan segenap sendi, sangat suka tidur siang, dan penyakit piutat itu perangainya sengal pergelangan kakitangan, sejuk, sakit pinggang dan belikat, tiada boleh duduk lama.”

Aspek praktikal yang ditekankan ialah aspek perawatan. Ia dikelaskan dengan cara yang agak sistematik sepertimana dalam Perubatan Moden. Setiap organ dinyatakan penyakitnya dan kaedah merawatnya.

Penyakit-penyakit yang disebutkan dalam kitab ini tidak terhad kepada penyakit yang ringkas dan mudah sahaja seperti demam dan batuk, penyakit yang kritikal seperti barah (kanser) juga dinyatakan bersama cara merawatnya, begitulah juga dengan penyakit kategori ortopedik.

Perawatan penyakit yang diketengahkan oleh penulis kitab ini tidak tertumpu kepada ubatan mineral, tumbuhan dan haiwan semata-mata, bahkan penggunaan kaedah spiritual turut dimuatkan seperti mantera, azimat, rajah dan wafak. Berikut merupakan contoh mantera untuk kepatahan;

“Bismillahir Rahmanir Rahim! Hong tujang belulang akan aku, apa guna dulang sedulang, urat bertemu daging; bertemulah tulang si……. (nama pesakit) yang patah; seperti ular telan-menelan, berkat kalimah Lailaha ilallah Muhammadur Rasulullah.”

Sesetengah penilai mungkin terus menghukum perkara-perkara sebegini sebagai khurafat, bid’ah, tahyul dan syirik. Namun, pendekatan yang ilmiah, akademik dan saintifik adalah lebih relevan dalam mengkaji dan menganalisis isi kandungan kitab ini.

Kesimpulannya, Perubatan Melayu terbina atas gabungan dan campuran pelbagai corak pemikiran, ia mengandungi unsur-unsur daripada Sufisme, Arab, Yunani dan juga Hinduisme. Kajian lanjut boleh dijalankan atas pelbagai manuskrip Perubatan Melayu yang masih ada. Kandungannya boleh dibangunkan dan disumbangkan dalam sistem perubatan semasa dengan pelbagai penambahbaikan. Inilah ulasan ringkas mengenai Kitab Ilmu Tabib.


15 Mei 1811 M: Pasukan Perancis Vs Pasukan Bersekutu Gabungan British-Sepanyol-Jerman-Portugal Di Dalam Perang Albuera

Dentuman meriam pasukan Perancis menghentam permukaan tanah di medan perang Albuera. Gegak gempita suara teriakan para tentera dari kedua belah pihak mengegarkan lagi suasana pemandangan peperangan ini. Pasukan bersekutu yang terdiri daripada gabungan pasukan tentera dari negara British, Portugal & Sepanyol menyerbu dan menyerang pasukan Perancis sehingga menyebabkan pertahanan mereka hancur dan kacau-bilau.

• Perang Albuera adalah salah satu peperangan yang terjadi di dalam sebuah wilayah di Sepanyol yang bersempadan dengan negara Portugal & merupakan perang paling berdarah di dalam sejarah perang Napoleon.

Merupakan salah satu cabang perang dari peperangan Semenanjung ataupun ianya lebih dikenali sebagai ‘Peninsular War’.

• Ketika Liutenant Jeneral Viscount Wellington sibuk menghadapi peperangan dengan pasukan Perancis pimpinan Marshal Massena di utara dalam peperangan Fuentes de Oñoro, Marshal Beresford diperintahkan oleh Wellington untuk mempertahankan kota kubu Badajoz di Sepanyol dari serangan pasukan Perancis & menghancurkan garisan pertahanan pasukan Perancis yang bertahan di selatan.

Wellington memilih Albuera sebagai medan pertempuran menghadapi pasukan Perancis sambil mengepung wilayah Badajoz di selatan.

• Pada awal bulan Mei 1811 M, pasukan British & Portugal pimpinan Marshal Beresford bertolak dari kota Seville, Andalusia & tiba di desa Albuera pada tanggal 15 Mei 1811 M.

Manakala pasukan Sepanyol pimpinan Jeneral Joachim Blake dari Almandrad tiba di desa ini pada malam hari tanggal 16 Mei 1811 M.

• Pasukan bersekutu dipimpin oleh dua orang jeneral perang iaitu Marshal Carr William Beresford dari pasukan British & Jeneral Joachim Blake dari Sepanyol dengan berkekuatan 32 ribu orang tentera gabungan dari negara British, Sepanyol & Portugis ( termasuk 2 ribu orang pasukan berkuda ) dilengkapi dengan 32 pucuk meriam.

• Pasukan Perancis pula dipimpin oleh Marshal Soult dengan berkekuatan 23 ribu orang tentera Perancis ( termasuk 4 ribu pasukan berkuda ) dilengkapi dengan 40 pucuk meriam.

• Setelah 4 jam pertempuran tanpa henti, maka tentera bersekutu berjaya menguasai medan perang Albuera & memukul mundur pasukan Perancis.

• Pasukan Perancis menghadapi kekalahan yang teruk dengan jumlah pasukan yang terkorban di dalam perang ini mencapai sehingga 7,5 ribu orang tentera.

• Di pihak pasukan bersekutu, mereka kehilangan :

1) Pasukan British – Seramai 4,200 orang tentera.
2) Pasukan Sepanyol – Seramai 2,000 orang tentera.
3) Pasukan Portugal – Seramai 600 orang tentera.

• Walaupun pasukan bersekutu memenangi pertempuran ini tetapi kesan yang teruk menimpa pasukan British kerana mereka kehilangan sebahagian besar pasukan sehingga Liutenant Jeneral Viscount Wellington melaporkan :

“Another such battle will ruin us”.

• Pasukan Perancis pimpinan Marshal Soult berundur dari medan pertempuran menuju ke Seville dan membatalkan hasrat untuk mengepung kota kubu Bodajaz.

Pasukan British juga membatalkan hasrat untuk mempertahankan kubu Bodajaz kerana kekurangan kekuatan pasukan tenteranya.

Sumber rujukan : A History of the Peninsular War, Volume IV by Sir Charles Oman, published by Greenhill Books.

Sumber gambar : Napoleon – Total War.


Tujuh Operasi Gila Nazi Jerman

Perang Dunia Kedua (WWII) ialah perang paling berdarah dalam sejarah manusia. Dalam tempoh tersebut, banyak kota musnah dan bilangan manusia yang terkorban sama ada tentera dari pihak Bersekutu atau Axis atau orang awam mencecah sehingga jutaan orang. Namun di sebalik konflik yang berlaku di medan perang, perang antara kedua-dua belah pihak ini turut dilaksanakan secara rahsia. Walaupun ianya tidaklah sehebat pertempuran di medan terbuka tetapi sekiranya ia berlaku, ia boleh mengubah perjalanan perang itu sendiri dan sejarah negara terlibat selama-lamanya. Bagi Adolf Hitler dan Nazi Jerman, ia satu peluang yang tidak akan dilepaskan begitu saja.

1. BOM COKLAT

Seperti yang kita ketahui, dengan kejayaan tidak lagi memihak kepada Nazi Jerman pada tahun 1943, Hitler sedia menerima cadangan mana-mana pihak selagi mana ia membantu mereka mengalahkan pihak Bersekutu. Dan pada tahun tersebut, pembuat bom Nazi mencadangkan mereka membunuh Perdana Menteri Britain, Winston Churchill dengan memasukkan bom dalam coklat. Ini didedahkan dalam satu koresponden surat antara Lord Victor Rothschild, salah seorang ketua Perkhidmatan Keselamatan (MI5) dengan seorang artis, Laurence Fish bertarikh 4 Mei 1943 dan ditulis dari bunker rahsianya di Parliament Street, London. Dalam surat tersebut, Rothschild meminta Fish melakar bom coklat yang dicipta pihak Nazi Jerman.

Menurut keterangan surat tersebut, bom itu dibuat dari besi, disaluti dengan salutan nipis coklat, dilengkapi bahan letupan berkuasa tinggi dan mengandungi mekanisme penangguhan selama tujuh saat. Bom coklat tersebut boleh diaktifkan apabila coklat itu ditarik dengan laju. Pihak Nazi Jerman merancang menyelitkan bom coklat tersebut dalam ruang makan di mana Churchill dan barisan Kabinet mengadakan mesyuarat. Berikutan itu, pihak MI5 mengeluarkan lakaran Fish untuk dihebahkan pada orang ramai dan menggesa mereka melaporkan sebarang item yang mencurigakan termasuk coklat kepada pihak berkuasa.

2. PLOT PEMBUNUHAN POPE PIUS XII

Figure 1: Pope Pius XII merupakan antara pengkritik keras dasar-dasar kerajaan Nazi Jerman.

Bukanlah satu kejutan hubungan pihak gereja terutama Vatican dengan Nazi Jerman dingin. Dan ini diburukkan lagi dengan kritikan keras Pope Pius XII ke atas kerajaan pimpinan Hitler. Bagi Nazi Jerman, tiada siapa boleh menghalang mereka untuk menguasai dunia termasuk pihak Vatican.

Justeru, satu operasi dipanggil Operasi Rabat dirancang pada tahun 1943. Berdasarkan maklumat, sepasukan komando Schutzstaffen (SS) menyamar sebagai tentera Itali akan menyerang Vatican pada waktu malam dan menculik beliau. Pasukan Wehrmacht yang tidak tahu-menahu rancangan ini akan menyerbu masuk dan membunuh ‘komando’ yang bertindak liar ini. Pada ketika itu, semasa pertempuran berlaku, Pope Pius XII dibunuh dan kematiannya akan disembunyikan sebagai kemalangan. Sekiranya beliau terselamat, beliau dibawa ke Jerman atas sebab keselamatan. Ini membolehkan pihak Nazi Jerman menghapuskan ancaman Vatican sambil menyalahkan pihak Itali atas insiden tersebut.

Atas sebab itu, Hitler mengarahkan jeneral SS di Itali, Karl Friedrich Otto Wolf untuk melaksanakan rancangan tersebut. Namun, Wolf tidak melaksanakan rancangan tersebut sebaliknya mengatur satu pertemuan rahsia dengan Pope Pius XII. Dengan bantuan seorang paderi dan memakai pakaian biasa, beliau bertemu dengan Pope Pius pada waktu malam dan mendedahkan maklumat Operasi Rabat. Wolf turut memberi jaminan beliau sama sekali tidak berminat melaksanakan arahan Fuhrer itu namun menyatakan situasi di Rom agak mengelirukan dan merbahaya pada ketika itu. Berikutan itu, Pope Pius meminta Wolf melepaskan dua pemimpin penentang Itali yang akan dihukum mati, satu permintaan yang ditunaikan oleh beliau. Pendedahan maklumat ini dibuat oleh satu akhbar Roman Katolik Itali yang terkemuka, Avvenire.

3. MERAMPAS PESAWAT HITLER.

Figure 2: Hitler bersama juruterbangnya, Hans Baur. Sumber: http://www.express.co.uk/news/uk/226234/RAF-plot-to-grab-Hitler-by-making-his-pilot-a-secret-agent

Bukanlah satu kejutan banyak rancangan untuk membunuh atau menahan Hitler dari plot 20 Julai hingga cubaan penahanan oleh Field Marshall Erwin Rommel. Satu dokumen Tentera Udara Diraja Britain (RAF) mendedahkan rancangan mereka untuk melencongkan pesawat Hitler ke Britain selepas berjaya menyakinkan juruterbang beliau, Hans Baur untuk berpaling tadah. Berdasarkan dokumen tersebut, pesawat itu akan mendarat di Padang Terbang Lympne di Kent di mana Hitler akan dibawa masuk ke dalam kereta dan dibawa ke London untuk disoal siasat. Dan berdasarkan dokumen itu juga, askar-askar yang mengawal meriam-meriam anti-pesawat diberi arahan tegas untuk tidak menembak pesawat tersebut. Rancangan tersebut diaturkan selepas pihak perisikan mendapat maklumat Baur mahu berpaling tadah menerusi maklumat menantunya, Kiroff kepada Atase Pejabat Ketenteraan Britain di Sofia, Bulgaria. Kepimpinan tertinggi RAF mengetahui rancangan ini termasuk Sir Arthur ‘Bomber’ Harris. Pesawat dijangka mendarat pada 25 Mac 1941 dan RAF turut mengaturkan bilangan tentera yang ramai dan persenjataan lengkap untuk menyambut ‘High Value Individual’ (HVI) ini. Namun, penerbangan tersebut tidak pernah sampai dan Baur terus kekal setia dengan Hitler.

4. CUBAAN BUNUH ERWIN ROMMEL.

Figure 3: Rommel menjadi sasaran dua cubaan bunuh oleh pihak Britain.

Seperti kita ketahui, kehebatan dan kewibawaan Erwin Rommel bukan saja disanjungi kawan bahkan dihormati dan digeruni oleh pihak lawan. Britain sedar mereka boleh memberi pukulan psikologi pada moral tentera Jerman dengan membunuh atau menculik Rommel. Pada 10 November 1941, 53 komando elit Pasukan Khas Udara (SAS) yang dibawa dua kapal selam iaitu HMS Torbay dan HMS Talisman mendarat di Pantai Khashm al-Kalb, berhampiran dengan lokasi markas pusat Rommel. Berikutan cuaca buruk, hanya 30 komando dan pegawai saja berjaya mendarat. Matlamat operasi ialah:

i. membunuh Rommel di Sidi Rafa
ii. memusnahkan rangkaian komunikasi dan markas pusat Itali berhampiran.
iii. mensabotaj Pejabat Perisikan Itali di Appolonia dan rangkaian komunikasi antara Faidia dan Lamdula.
iv. mensabotaj bahagian belakang pergerakan pasukan Axis.

Operasi Flipper gagal mencapai matlamat yang ditetapkan dengan dua komando terbunuh, 3 orang tercedera dan 25 lagi ditawan unit Afrika Korp. Hanya dua komando saja berjaya melarikan diri iaitu Leftenan Kolonel Robert Laycock dan Sarjan Jack Terry. Pihak Jerman pula kehilangan empat anggota. Sasaran utama SAS iaitu Rommel tiada semasa serangan berlaku berikutan lewat tiba dari Rom akibat cuaca buruk. Apabila mendapat tahu tentang operasi tersebut, beliau berkata, “Ia satu operasi bagus dan dengan penuh keberanian.”

Satu lagi operasi dirancang sejurus selepas peristiwa D-Day. Kali ini di Perancis menerusi Operasi Gaff, komando-komando SAS akan mendarat berhampiran sebuah villa yang menjadi markas pusat Rommel. Namun setibanya mereka di villa tersebut, Rommel tidak kelihatan atas sebab yang tidak disengajakan. Beberapa jam sebelum itu, kenderaan Rommel ditembak bertubi-tubi oleh sebuah pesawat RAF yang menyebabkan kenderaan beliau kemalangan dan beliau mengalami keretakan di bahagian tengkorak. Akibat insiden tersebut, Rommel terpaksa dibawa ke hospital. Bagi komando-komando SAS ini pula, mereka diberi arahan menyerang hendap kereta api dan unit-unit tentera Jerman termasuk markas mereka di Mantes sepanjang perjalanan bergabung dengan tentera Amerika Syarikat.

5. MENCULIK PUTERA EDWARD.

Figure 4: Nazi Jerman mahu menjadikan Putera Edward VIII sebagai raja boneka mereka di Britain sekiranya berjaya mengalahkan Britain.

Putera Edward, sebelumnya dikenali sebagai Raja Edward VIII sebelum turun takhta untuk berkahwin dengan Wallis Simpson pada tahun 1936. Bagi pihak Nazi Jerman, sekiranya mereka berjaya menawan Britain, mereka merancang menabalkan Putera Edward sebagai raja baru Britain sebagai tukaran kepada sokongan baginda pada mereka. Ini berdasarkan satu telegram di mana pihak Nazi mahu menculik baginda dan isterinya semasa mereka tiba di Portugal selepas melarikan diri dari kediaman mereka di Paris selepas kejatuhan Perancis pada tahun 1940. Telegram tersebut turut mendakwa kedua-dua Duke dan Duchess of Windsor tidak menolak cadangan yang diutarakan pihak Jerman itu. Bagi mengelak kedua-duanya terpengaruh dengan pihak Nazi, kerajaan Britain menghantar mereka untuk tugasan diplomatik di Bahamas. Bagi telegram-telegram ini pula, Churchill berusaha memadamkan sebarang jejak membabitkan telegram tersebut termasuk merayu kepada Dwight Eisenhower untuk tidak memasukkan telegram tersebut dalam sejarah senarai konflik Amerika Syarikat. Ini kerana berdasarkan maklumat, Putera Edward tidak tahu-menahu mengenai rancangan tersebut. Churchill merancang untuk tidak mendedahkan dokumen tersebut selama 10 atau 20 tahun tetapi ia akhirnya timbul pada tahun 1957. Putera Edward menafikan sekeras-kerasnya pembabitan beliau dalam plot tersebut dan menganggap ia satu penipuan.

6. CUBAAN BUNUH STALIN.

Figure 5: Hitler mahu Stalin dibunuh bagi melemahkan moral tentera Soviet yang berjuang di Barisan Timur.

Seperti Hitler, Josef Stalin tidak terlepas dari menjadi sasaran pembunuhan ramai pihak termasuk bekas sekutunya itu. Dan ini direalisasikan pada tahun 1939 apabila Nazi Jerman dan Jepun bekerjasama menghantar beberapa pembunuh berketurunan Rusia menyusup masuk dalam resort percutian peribadi Stalin di Sochi. Namun, rancangan tersebut gagal apabila pengawal sempadan menembak mati pembunuh-pembunuh ini semasa cuba menyusup masuk ke dalam sempadan Rusia.

Pada tahun 1944, Hitler yang semakin terdesak melancarkan Operasi Zeppelin. Pada Mei 1942, seorang tentera Rusia bernama Shilo/Polito/Polikov berpaling tadah kepada Nazi Jerman dan mula bercakap besar tentang pingat-pingat yang diterimanya dan hubungan dengan kepimpinan tertinggi ketenteraan Rusia atau Stavka. Ejen ini menggunakan nama Pyotr Ivanovich Tavrin iaitu identiti seorang mejar tentera Rusia yang cedera dan diberi latihan menyeluruh oleh pihak Jerman. Rancangan operasi ini ialah membawa Tavrin dan isterinya, Lidia Yakovlena Shilova iaitu seorang operator radio ke padang terbang di wilayah Moscow. Dari situ, mereka akan dibawa ke Moscow untuk membunuh Stalin atau mana-mana pegawai tinggi Soviet pada 25 Oktober iaitu tarikh ulang tahun Revolusi Oktober.

Pada malam 3-4 Disember, sebuah pesawat Luftwaffe berlepas dari Riga, Latvia dan ditembak oleh krew anti-pesawat Rusia. Ini memaksa pesawat membuat pendaratan cemas di Smolensk. Pihak perisikan Rusia (SMERSH) menjumpai pesawat tersebut dan menemui pelan rancangan tersebut. SMERSH mengambil keputusan menunggu di tempat pendaratan kumpulan tersebut dan mengarahkan pos-pos kawalan berjaga-jaga. Tavrin dan isterinya mengambil sebuah motosikal dan memulakan perjalanan ke Moscow. Setibanya mereka di sebuah pos kawalan, pengawal pos mendapati mereka berdua dilihat mencurigakan berikutan pakaian mereka yang kering sedangkan pada ketika itu, hujan turun membasahi bumi. Tavrin dan isterinya segera ditahan bersama krew penerbangan mereka. Krew Luftwaffe ini dihukum bunuh pada Ogos 1945 sementara Tavrin dan isterinya dihukum bunuh pada Mac dan April 1952.

7. CUBAAN BUNUH ‘BIG THREE’

Figure 6: Big Three yang menjadi sasaran Hitler iaitu Franklin D. Roosevelt, Josef Stalin dan Sir Winston Churchill.

Bila berbicara tentang Operasi Long Jump iaitu cubaan bunuh ke atas Franklin D. Roosevelt, Stalin dan Churchill pada tahun 1943, ramai sejarawan dan cendekiawan berdebat tentang kesahihan dan kewujudan operasi ini. Ini kerana pihak bertanggungjawab yang mendedahkan plot tersebut ialah pihak Rusia. Berdasarkan rancangan, sepasukan perisik menjejak ketiga-tiga pemimpin ini sebelum membunuh mereka secara serentak. Operasi ini dijalankan semasa Persidangan Big Three di Tehran, Iran. Persidangan ini ialah satu persidangan rahsia di mana semua pemimpin berusaha menyembunyikan kehadiran mereka. Namun, ketibaan Churchill di Tehran disambut meriah oleh tuan rumah mendedahkan mereka kepada kesukaran untuk berahsia.

Setibanya di Iran, pasukan pembunuh ini akan menuju ke rumah selamat mereka di Tehran. Salah seorang anggota terlibat ialah seorang pengkhianat dari Rusia yang akan menyamar sebagai sebahagian unit keselamatan Tentera Merah untuk Stalin. Peranan ejen ini ialah membekalkan maklumat perisikan dan mencari peluang bagi ejen-ejen Jerman untuk membunuh ketiga-tiga tokoh ini. Pihak Jerman tahu akan persidangan ini berdasarkan koresponden surat antara London, Moscow dan Washington D.C yang dibocorkan seorang valet yang berkhidmat di Kedutaan Britain di Ankara, Turki.

Namun operasi ini digagalkan oleh dua individu iaitu ejen talam dua muka dari Switzerland, Ernst Merser dan salah seorang anggota pasukan pembunuh, Hans Ulrich von Ortel. Merser yang berkhidmat untuk Perkhidmatan Perisikan Rahsia (SIS/MI6) membocorkan tugasannya untuk mengangkut bekalan-bekalan Jerman ke Tehran kepada pengendalinya. Sementara bagi von Ortel pula, kesilapannya ialah terlalu asyik untuk mengorat sampai terlepas cakap maklumat penting berkenaan pasukannya. Orang yang cuba digodanya ialah Lydiya Lissovskaya, kekasih kepada ejen talam dua muka dari Rusia, Nikolai Kuznetsov. Von Ortel mendedahkan kepada Kuznetsov bahawa beliau menerima tugasan penting tetapi bila bersama dengan Lissovskaya, beliau terlepas cakap keinginannya membawa pulang permaidani Parsi selepas menyelesaikan misi berikutnya. Ini diburukkan lagi dengan tindakan pihak SMERSH menyusup masuk dalam pasukan tersebut sekaligus mencetuskan kekeliruan dalam kalangan mereka. Belum campur lagi hakikat ketiga-tiga pemimpin ini dilindungi oleh 3,000 ejen Soviet.

SUMBER:

1. Pullella, Philip. (2005). Boston Globe. Hitler plot to kidnap Pope Pius XII revealed. http://archive.boston.com/news/world/europe/articles/2005/01/16/hitler_plot_to_kidnap_pope_pius_xii_detailed/

2. Dixon, Cyril. (2011). Daily Express. RAF plot to grab Hitler by making his pilot a secret agent. http://www.express.co.uk/news/uk/226234/RAF-plot-to-grab-Hitler-by-making-his-pilot-a-secret-agent

3. Silverman, Rosa. (2012). The Telegraph. ‘Death by chocolate’ plot to kill Sir Winston Churchill. http://www.telegraph.co.uk/history/9405919/Death-by-chocolate-plot-to-kill-Sir-Winston-Churchill.html

4. Marc V. (2013). Listverse. 10 Bizarre WWII Kidnap And Assassination Attempts. https://listverse.com/2013/12/13/10-bizarre-wwii-kidnap-and-assassination-attempts/

5. Linning, Stephanie. (2015). Daily Mail. Operation Long Jump: New book claims Hitler plotted to assassinate Churchill, Stalin and Roosevelt in one go at Tehran summit. http://www.dailymail.co.uk/news/article-3343871/Operation-Long-Jump-New-book-claims-Hitler-plotted-assassinate-Churchill-Stalin-Roosevelt-Iranian-summit.html

6. Travis, Alan. (2017). The Guardian. Churchill tried to suppress Nazi plot to restore Edward VIII to British throne. https://www.theguardian.com/uk-news/2017/jul/20/winston-churchill-nazi-telegrams-uk-royals-edward-cabinet-papers


Sejarah Perhambaan Kulit Hitam Di Amerika Syarikat

Saya perlu memberikan penjelasan sejarah awal pembentukan negara Amerika Syarikat ataupun Union sebelum kita dapat pergi jauh supaya kita boleh nampak dengan jelas perjalanan peristiwa-peristiwa yang membawa kepada tekanan dan tercetusnya p3rang saudara.

Sudah tentu, banyak peristiwa besar yang berlaku sepanjang tempoh beberapa dekad sebelum sampai ke zaman presiden ke-16, Lincoln.  Namun, dalam peristiwa-peristiwa tersebut, saya hanya akan menjelaskan peristiwa yang berkaitan. Terutamanya, peristiwa yang dikaitkan dengan isu perhambaan dan pep3rangan tersebut.

‘Old World’ dan ‘New World’

‘Old World’ adalah istilah merujuk pada dunia yang dikenali oleh masyarakat Eropah sebelum menemui benua Amerika. ‘Old World’ meliputi benua Eropah, Afrika dan Asia. Malah, peta dunia pada ketika itu pun tidak meliputi benua Amerika dan juga Australia. Sejak zaman silam sehinggalah abad ke-15, sejarah banyak ‘bermain’ di ‘Old World’ serta menjadi peranan dan pengaruh dalam mengubah atmosfera dan tamadun dunia. Ini juga boleh menjadi salah satu sebab mengapa ia dipanggil ‘Old World’.

Istilah ‘New World’ digunakan apabila orang Eropah menemui benua baru yang belum diterokai oleh mereka iaitu benua Amerika yang meliputi Amerika Utara dan Amerika Latin (Selatan) pada abad ke-15 masihi. Pengetahuan masyarakat Eropah pada ketika itu majoritinya menganggap dunia ini rata, maka merentasi lautan Atlantik bermaksud melayari ke penghujung dunia yang pada mereka tiada pengetahuan tentangnya.

Beberapa ekspedisi pernah dilakukan untuk merentasi lautan Atlantik, namun ekspedisi tersebut tidak pernah dianggap berjaya apabila tiada kapal yang pulang. Di sini ada dua kebarangkalian. Pertama, ekspedisi itu berjaya merentasi lautan Atlantik dan sampai ke Dunia Baru. Namun,ekspedisi ini tidak pulang kerana melihat kekayaan serta potensi yang terdapat di benua tersebut. Kedua, eskpedisi itu tidak berjaya kerana tenggelam ataupun berlaku sebarang bencana ketika pelayaran. Maka, sebarang ekspedisi yang tidak pulang dianggap tidak berjaya. Kesimpulan dari eskpedisi ini, masyarakat Eropah mempunyai anggapan bahawa ‘penghujung dunia’ itu adalah tempat yang berbahaya untuk direntas dan diterokai.

Namun, fakta sejarah juga menunjukkan bahawa ada beberapa ekspedisi yang dilakukan dan dianggap berjaya, bermakna ekspedisi itu pulang ke kampung halaman, seperti ekspedisi terkenal Christopher Columbus yang pernah dikatakan manusia pertama menemui Dunia Baru walaupun sebenarnya kita tahu fakta bahawa Indian merupakan penghuni dan tamadun awal yang menghuni Amerika sebelum Eropah menemuinya. Cuma mereka tidak terlalu menonjol dalam membentuk dunia seperti tamadun Dunia Lama.

Kolonisasi

Kolonisasi adalah proses tanah, wilayah ataupun sesuatu tempat baharu dijadikan sebagai penempatan yang didirikan oleh bangsa asing. Penempatan ini dipanggil koloni. Kolonisir adalah orang yang menjalankan proses kolonisasi. Kolonisasi mula berlaku pada abad ke-15, iaitu ekspedisi-ekspedisi awal yang dilakukan oleh kerajaan-kerajaan di Eropah seperti British, Perancis, Sepanyol dan Portugal. Ekspedisi ini berlaku atas  beberapa faktor. Antaranya ialah kelemahan sistem feudal. Sistem feudal adalah sistem lapisan ataupun hierarki yang dikuasai oleh bangsawan. Sistem ini berkuasa ketika zaman gelap di Eropah selama lebih dari 1000 tahun. Reformasi menentang kuasa gereja dan monarki telah memberikan kebebasan serta kebangkitan kepada rakyat Eropah untuk meneroka ilmu dan dunia.

Selain itu, Eropah mahu meluaskan ekonomi dan perdagangan. Ekspedisi yang dilakukan adalah untuk membuka jalan perdagangan yang baru. Kekayaan serta potensi yang terdapat di Dunia Baru dapat meluaskan lagi aktiviti perdagangan serta dapat meningkatkan kekuatan ekonomi. Antara lainnya, ekspedisi ini juga mendapat dorongan daripada golongan pemerintah seperti Ratu Isabella dan Raja Ferdinand. Mereka terus menggalakkan ekspedisi ini dijalankan. Ekspedisi ini juga melambangkan kemegahan dan kekuatan sesebuah empayar.

Seperti yang kita tahu bahawa kolonisir yang mendirikan koloni di Dunia Baru terdiri daripada pelbagai bangsa yang datang dari pelbagai kerajaan di Eropah. Maka, kita hanya akan fokus pada kolonisasi bangsa British atau orang Inggeris kerana mereka yang membentuk dan melahirkan kerajaan Amerika Syarikat. Saya perlu maklumkan di sini bahawa Inggeris dan British adalah dari bangsa yang sama. Cumanya, ‘Inggeris’ adalah penggunaan awal bagi bangsa dan empayar British.

Pelayaran Sebastian Cabot pada tahun 1497 telah menjadi asas kolonisasi bangsa Inggeris di Dunia Baru walaupun pada masa itu tiada pendekatan efektif yang diambil untuk membina dakwaan ke atas wilayah ditemui sehinggalah pada tahun 1606. Sepanjang tempoh tersebut, proses kolonisasi gagal. Malah, ada juga ekspedisi yang hilang ketika pelayaran.

Pada tahun 1606, Raja James I membentuk dua buah piagam diraja kepada dua buah syarikat untuk melakukan eskpedisi ke Dunia Baru. Syarikat London dianugerahkan pantai Utara antara 34o dan 38o latitud utara. Manakala Syarikat Plymouth juga dianugerahkan pantai Utara antara 41o dan 45o latitud utara. Inilah dua eskpedisi pertama oleh Inggeris yang dikatakan berjaya melakukan proses kolonisasi. Kolonisasi yang terbentuk akan ditadbir oleh majlis pentadbir yang diutuskan oleh raja.

Walaupun Dunia Baru kaya dengan bahan mentah, tanah serta sumber makanan, namun, kelangsungan hidup amat sukar disebabkan faktor adaptasi, cuaca yang tidak menentu, serangan daripada Indian serta saingan daripada ekspedisi kerajaan lain. Maka, mereka tidak melakukan proses kolonisasi yang besar. Namun, sekurang-kurangnya mereka sudah membentuk koloni untuk kerajaan Inggeris.

Pada 13 May 1607, Syarikat London yang diketuai oleh Christopher Newport telah mendirikan penempatan Inggeris pertama dan diberikan nama sempena raja mereka, Jamestown. Selama 12 tahun, mereka telah membina sebuah koloni yang dipanggil Virginia. Pada tahun yang sama, penempatan Popham telah didirikan oleh Syarikat Plymouth yang diketuai oleh Ferdinand Gorges. Namun, Popham hanya dapat bertahan selama setahun, lalu ditinggalkan.

Syarikat London mengalah dan berputus asa pada tahun 1624, lalu piagam tersebut diserahkan semula kepada Raja James I. Dengan menggunakan piagam tersebut, James I menjual koloni yang dinyatakan. Pada tahun 1632, koloni Maryland terbentuk daripada potongan Virginia. Selatan Virginia telah membentuk koloni Carolina, pada hari ini meliputi negeri Carolina dan Georgia. Pada tahun 1729, Carolina berpecah menjadi North Carolina, South Carolina dan Georgia. Sebanyak lima buah koloni telah terbentuk hasil daripada piagam tersebut.

Selepas Popham diabaikan, pada tahun 1609, Syarikat Plymouth tidak aktif selama 11 tahun. Pada tahun 1620, Syarikat Plymouth aktif dan berorganisasi kembali dengan nama baru iaitu Majlis New England. Majlis ini berjaya membentuk empat buah koloni iaitu Massachusetts, Connecticut, Rhode Island dan New Hampshire yang meliputi sepanjang pantai lautan Atlantik Utara. Keempat-empat buah koloni ini membentuk wilayah yang bernama New England. Secara keseluruhan, kerajaan Inggeris telah membentuk sembilan buah koloni di Dunia Baru. Sepanjang pembentukan dan perkembangan koloni-koloni bangsa Eropah, berlaku migrasi daripada Eropah ke Dunia Baru untuk meneroka dan mencari peluang yang lebih baik di sana.

Dalam tempoh beberapa tahun, tiga belas buah koloni terbentuk dan berlaku revolusi untuk mendapatkan kemerdekaan daripada kekuasaan British. Akhirnya, Amerika Syarikat dilahirkan dan tiga belas buah koloni tadi menjadi negeri-negeri Amerika Syarikat. Tiga belas buah negeri ini adalah permulaan bagi Amerika. Persaingan untuk meluaskan kuasa di Dunia Baru atas pelbagai dasar dan kepentingan menjadi semakin sengit pada akhir abad ke-18 di antara Amerika, Perancis, dan Sepanyol. Manakala Indian pula berhempas pulas mempertahankan tanah milik mereka daripada dirampas oleh bangsa Eropah.

Perdagangan Hamba Afrika

Saya menekankan istilah ‘hamba bangsa Afrika’ di sini adalah kerana sebelum bangsa Afrika menjadi simbol ‘bangsa hamba’ dan ligat didagangkan di Eropah dan Dunia Baru, setiap bangsa di dunia mengamalkan perhambaan, hatta umat Islam sekalipun sebelum tertubuhnya Penubuhan Bangsa-Bangsa Bersatu (PBB). Namun, hamba dalam institusi tersebut adalah dalam kalangan mereka sendiri, biasanya golongan bawahan.

Dalam konteks kajian sejarah Amerika dan sesetengah bangsa yang mengamalkan perdagangan hamba bangsa Afrika, ada beberapa istilah sinonim yang digunakan. ‘Bangsa kulit hitam’ dan ‘negro’ adalah merujuk pada bangsa Afrika, sama ada sebagai individu bebas ataupun hamba. Manaka, ‘bangsa kulit putih’ adalah merujuk pada para kolinisir dan bangsa Eropah. Saya menjelaskan hal ini supaya tidak berlaku sebarang kekeliruan apabila istilah ini digunakan.

Sebelum hamba dibawa masuk ke koloni Inggeris, Eropah telah membina kuasa perdagangan hamba yang cukup kuat dan mantap. Portugis, Sepanyol dan Belanda membawa hamba ke koloni-koloni mereka di dunia baru kerana melihat potensi perhambaan yang dapat berkembang maju di situ. Perdagangan hamba berlaku dalam kalangan kuasa Eropah. Permintaan hamba oleh kolonisir Inggeris menjadi faktor hubungan baik antara Inggeris dan kuasa koloni Eropah yang lain. Perhambaan menjadi keuntungan perdagangan yang sangat penting.

Hamba-hamba Afrika dalam kalangan lelaki, wanita dan kanak-kanak ditangkap, kebanyakan kes, ditangkap paksa oleh bangsa mereka sendiri lalu didagangkan ke Dunia Baru. Menurut salah satu sumber, 10,000 orang Afrika yang ditangkap dibawa melayari lautan Atlantik dalam keadaan yang dahsyat. Mereka disesakkan ke tempat yang kotor dan berpenyakit. Malah, mereka diikat dengan rantai besi dalam keadaan yang dahsyat. Tidak ramai yang selamat dalam pelayaran tersebut. Ada yang mati dalam kapal kerana penyakit, kebuluran, dan tidak sanggup hidup. Kebanyakan mereka dihantar ke Carribean dan Amerika Latin.

Menurut pengalaman seorang hamba yang telah bebas, Olaudah Equiano, ketika beliau berumur 10 tahun, beliau menyaksikan sendiri bangsanya ditangkap paksa dan dibawa ke kapal. Equiano juga turut ditangkap.

“Ketika saya melihat kapal yang saya naiki, saya melihat relau tembaga yang mendidih dan mereka yang ditangkap diikat dengan rantai-rantai besi beramai-ramai. Setiap dari mereka menunjukkan wajah yang kecewa dan sedih. Pada masa itu, saya tidak sanggup memikirkan bagaimana nasib saya kelak. Saya diselubungi dengan perasaan ngeri dan penderitaan. Saya tidak mampu bergerak pada ketika itu lalu pengsan.”

-Olaudah Equiano-

Equiano selamat dalam pelayaran tersebut. Orang muda seperti Equiano mempunyai harga yang tinggi dalam kalangan kolonisir Eropah. Selepas itu, Equiano dijual dan dibeli beberapa kali sehinggalah beliau mendapat kebebasan pada tahun 1776.

Perhambaan yang berlaku pada era Dunia Baru tidak sama seperti yang berlaku ketika zaman Rom Kuno, Uthmaniyyah dan Asia. Mereka menjadikan hamba sebagai pahlawan, dayang istana, pegawai kerajaan serta sida. Tetapi perhambaan era Dunia Baru menjadikan hamba sebagai barang dagangan paksa untuk menghasilkan keuntungan dan sebagai penujah dalam industri dan revolusi pasaran.

Kemasukan Hamba

Permulaan perhambaan di koloni-koloni Inggeris sukar untuk dikenal pasti secara tepat. Namun, bukti menunjukkan kehadiran bangsa Afrika ke koloni Inggeris bertarikh pada tahun 1619 apabila kapal perdagangan Belanda singgah ke bandar Jamestown, Virginia dan menjual 20 lelaki Afrika daripada Carribean.

Kedatangan lelaki Afrika ini bukanlah sebagai imigran ataupun pendatang sukarela, tetapi sebagai ‘barang’ dagangan.  Pada masa itu, perhambaan adalah suatu tradisi masyarakat dan tidak terikat dengan undang-undang. Namun, saban tahun tradisi ini terikat dengan undang-undang sejak penubuhan Amerika Syarikat.

Pada abad ke-17, lelaki-lelaki Afrika ini tidak menjadi hamba yang terikat dengan tuannya seumur hidup seperti yang diketahui umum, tetapi hanya sebagai hamba kontrak. Apabila kontrak tamat, hamba tersebut akan bebas dan mampu memiliki tanah dan pekerjaan untuk diusahakan seperti tuannya sendiri.

Perusahaan tembakau merupakan dorongan pertama dan utama yang membawa masuk hamba dalam skala yang besar. Tembakau sangat mahal di England sama seperti pasaran teh dari Timur dan rempah ratus dari India. Produk-produk ini menjadi permintaan yang sangat tinggi. Penanaman tembakau memerlukan tenaga kerja yang besar dan intensif.

Maka, faktor ini menjadikan perhambaan sebagai institusi utama untuk menjana ekonomi. Kolonisir Inggeris pernah berusaha untuk memperhambakan bangsa Indian. Usaha itu tidak berjaya kerana faktor populasi Indian yang sukar untuk dikawal dan dipaksa. Namun, masih ada segelintir kolonisir yang mempunyai hamba Indian.

Ketika penghujung abad ke-17, golongan elit berasa bimbang dengan bilangan besar hamba kontrak yang dibebaskan. Mereka diyakinkan bahawa sistem hamba kontrak lebih mengancam daripada memperhambakan bangsa Afrika untuk seumur hidup.

Pada tahun 1626, hamba mula diperkenalkan di New York, yang dibawa daripada India Barat menerusi Guinea. Kepentingan hamba di New Jersey adalah kerana dorongan keluasan tanah sebanyak 75 hektar yang sesuai sebagai tempat import hamba.

Pada tahun 1639, hamba dibawa masuk ke Pennsylvania. William Penn sebagai pemilik koloni sering menggalakkan masyarakat supaya bertoleransi dengan hamba-hamba mereka. Ada beberapa undang-undang dibuat yang berkaitan dengan institusi perhambaan untuk menaik taraf kehidupan hamba walaupun tidak boleh dinafikan ada juga tentangan. Seawal kelahiran Amerika Syarikat, Pennsylvania merupakan negeri pertama yang menghapuskan perhambaan.

Seawal 1637, hamba Afrika diperkenalkan di New England daripada Isle. Pada tahun 1643, New England sudah mula memperkenalkan undang-undang pelarian hamba, di mana hamba yang melarikan diri akan ditangkap dan dipulangkan semula kepada tuannya. New England juga menulis artikel memastikan tawanan p3rang akan dijadikan hamba.

Perdagangan hamba bangsa Afrika semakin mendapat tempat dan kukuh tapaknya dalam kalangan bangsa Eropah di koloni-koloni Dunia Baru. Kolonisir Inggeris melihat, perhambaan ini adalah lebih baik sekiranya ia menjadi pelaburan untuk jangka masa yang panjang. Pada lewat abad ke-17, hamba bangsa Afrika meningkat menggantikan hamba bangsa Eropah sendiri dalam perusahaan tembakau dan benih-benih yang lain.

Di utara koloni Inggeris, hamba yang dibawa masuk akan bekerja sebagai pertukangan di bengkel, pelabuhan, kapal serta beberapa kawasan pertanian bersama hamba berkulit putih. Perhambaan telah menjadi simbol darjat di utara. Mereka yang mempunyai hamba dianggap tergolong dalam golongan elit. Kehidupan hamba di sana kadangkala tertekan, kadangkala ada toleransi.

Terdapat dua faktor yang menyebabkan perubahan ketara dalam perhambaan di koloni Inggeris. Pertama, keuntungan yang diperoleh daripada penanaman benih-benih asasi seperti tembakau, beras, gula dan sutera. Penanaman ini memerlukan tenaga buruh yang besar dan ramai. Kedua adalah permintaan tenaga buruh yang berterusan. Perhambaan di selatan lebih berkanun dan sangat ekslusif. Pada tahun 1640, Maryland mengkodifikasi institusi perhambaan secara terperinci berkenaan layanan terhadap hamba.

Pada tahun 1641, Virginia membentuk undang-undang yang membezakan antara hamba kulit hitam dan hamba kulit putih. Tahun 1664, Maryland mengisytiharkan bahawa hamba akan menjadi hamba seumur hidup, tiada hamba kontrak.  Ada juga undang-undang yang mengharamkan perkahwinan antara bangsa kulit putih dan bangsa kulit hitam.


Malaysia Dan Utopia

Setiap kali mendengar perkataan utopia, saya membayangkan utopia itu ialah satu tempat di mana semuanya sempurna dan manusia dapat hidup dengan senang-lenang. Utopia di sini ialah utopia di mana manusia mendapat semua benda secara percuma, ada gaji tinggi dan tak perlu lagi dibebankan dengan perkara-perkara menekan perasaan seperti cukai dan pinjaman. Tapi itu hanyalah satu mimpi yang bukan saja mustahil untuk dicapai tetapi juga amat mahal kosnya jika cuba dilaksanakan.

Namun, inilah utopia yang cuba dijaja oleh pihak-pihak tertentu dalam usaha mengekalkan atau mendapatkan kuasa. Kata ‘pakar-pakar ekonomi’ ini, mereka kata ianya boleh dicapai dan bila mana ia berlaku, ia adalah satu kebebasan bagi rakyat yang merasakan diri mereka tertindas dengan polisi-polisi yang bersifat ‘menindas’ ini. Tapi apa yang rakyat biasa tidak tahu ialah pihak-pihak ini tidak menyatakan berapa pula kos bukan saja untuk memansuhkan polisi tetapi juga kos untuk menggantikan pendapatan hilang tersebut. Pada mereka, janji sebegini seperti menanam tebu di bibir dan mereka tiada hasrat untuk merealisasikan janji ‘manis’ ini kepada pengundi.

Kalau nak sangat semua barang dikenakan subsidi, dapat gaji tinggi, semua barangan percuma, harga minyak murah dan seumpamanya, saya rasa boleh dilaksanakan tetapi bayangkan pula berapa kos untuk menguruskan semua ini. Jika kita lihat semua tuntutan ini, kosnya bukan lagi berjuta-juta tetapi boleh melambung sampai berbillion ringgit. Dan sanggupkah anda membayar cukai berlipat kali ganda seperti yang dikenakan sesetengah negara semata-mata untuk menampung tuntutan sebegini? Oh, apakah anda juga pernah pertimbang jumlah populasi dan siapa pula yang layak dapat semua tuntutan tersebut? Saya dapat rasakan politikus-politikus yang membuat janji bulan bintang ini tidak menyatakan jawapan bagi semua persoalan ini di atas.

Katalah negara kita melakukan semua ini, anda mungkin membayangkan negara akan makmur. Mungkin dalam jangka pendek, ya tetapi apakah jaminan ia akan berterusan untuk jangka masa panjang? Lambat-laun, kerana terlalu sibuk mengejar populariti bersifat mi segera tanpa mempedulikan kebajikan rakyat untuk tahun-tahun mendatang, wang dalam simpanan negara akan habis juga. Ini bukan fantasi tetapi satu realiti pahit yang mencengkam kehidupan warga Venezuela hari ini. Seperti anda sedia maklum, Venezuela merupakan antara negara pengeluar minyak dunia di mana harga minyak di situ antara yang termurah di dunia, jauh lebih murah berbanding air. Malah, mereka turut mengenakan subsidi untuk pelbagai jenis barangan untuk kegunaan domestik. Tetapi angkara keborosan mereka dalam mengejar populariti segera, inflasi di sana mencecah sehingga 200%. Mereka tidak mempunyai satu sen pun dalam rizab dolar mereka sehingga tidak mempunyai wang untuk mengimport gandum masuk ke dalam negara mereka. Berikutan situasi negara yang semakin tenat ini, buat pertama kali selepas kematian bekas presiden, mendiang Hugo Chavez, mereka mengenakan cukai kepada rakyat mereka. Jadi, soalan saya kepada anda, berbaloikah mengejar utopia ini?

Mereka yang berterusan mengatakan pemansuhan cukai perlu demi mewujudkan sebuah masyarakat yang bahagia sebenarnya hidup dalam tempurung masing-masing. Tidakkah mereka sedar, melalui hasil cukai yang dikutip ini, kerajaan dapat melaksanakan polisi-polisi yang menguntungkan rakyat dan memperbaiki infrastruktur sedia ada? Malah secara jujurnya, kerajaan juga sebenarnya berusaha mengurangkan bilangan cukai yang perlu dibayar oleh rakyat dengan mengurangkan peratusan cukai pendapatan kepada 2% dan memansuhkan terus cukai jualan dan perkhidmatan (SST). Malah, cukai barangan dan perkhidmatan (CBT/GST) yang dikenakan juga berada di tahap rendah iaitu 6% dan tiada sebarang pengumuman berkenaan kenaikan cukai tersebut dalam pembentangan belanjawan tahun lepas. Jadi, apa sebenarnya motif pihak-pihak tak bertauliah ini dalam memperjuangkan sebuah ilusi bernama utopia?

Hakikatnya, utopia yang dijanjikan itu hanyalah satu mimpi sahaja. Malah, jika sesiapa mengkaji asal-usul utopia itu sendiri, ia sebenarnya ialah satu kritikan keras Sir Thomas More kepada masyarakat kontemporari Eropah menerusi buku beliau, Utopia (1516) dan Utopia yang disebut dalam bukunya hanyalah satira More berkenaan ketidakadilan yang berlaku pada ketika itu. Malah, jika diteliti maksud sebenar utopia dalam Bahasa Latin ialah no place atau tiada tempat. Makanya, berbaloikah bagi kita mengejar utopia bersifat sebegini?

Sebagai kesimpulan, utopia yang cuba dicanang sesetengah pihak hari ini bersifat mustahil dan sukar dicapai. Daripada berfikir tentang benda yang tidak pasti, bukankah ada satu lagi utopia yang hebat menanti kita? Malah cara nak sampai ke utopia itu juga punya banyak jalan. Utopia yang saya maksudkan ini ialah syurga Tuhan yang kekal abadi di mana apa saja ciptaan-Nya adalah sempurna dan manusia hidup senang-lenang, seperti mana apa yang digambarkan More dalam bukunya

Sumber:


Honey Badger: Haiwan Paling Berani Di Dunia

Untuk artikel ini, saya kongsikan tentang haiwan pemberani ini. Mesti kita merujuk haiwan bertubuh besar dan pemangsa sebagai haiwan berani. Haiwan yang mempunyai sifat sebegini juga biasanya akan berada carta teratas dalam rantaian makanan di ekosistem tertentu. Macam di kawasan savanna, singa adalah pemangsa teratas. Di perairan, jerung adalah pemangsa teratas. Namun adakah haiwan-haiwan ini adalah haiwan paling berani berdasarkan status pemangsa mereka?

Sebenarnya haiwan yang mempunyai gelaran ini adalah Honey Badger. Apakah haiwan ini? Adakah haiwan ini terdapat di Malaysia? Mari kita berkenalan dengan Honey Badger ini.

Honey Badger (nama saintifik: Mellivora capensis), dikenali sebagai ratel, adalah haiwan mamalia yang bertaburan di Afrika, Asia Barat, dan India. Status konservasi haiwan ini adalah ‘Least Concern’ atau Tiada Pertimbangan kerana haiwan ini mempunyai kepelbagaian habitat dan populasinya yang ramai, mustahil berlaku kepupusan.

Haiwan ini adalah satu-satunya spesis dari kumpulan genus Mellivora dalam keluarga Mellivorinae. Honey Badger pertama kali wujud pada pertengahan fasa Pliocene (5.3 juta tahun dulu) di Asia. Haiwan ini berkemungkinan berasal dari moyangnya iaitu haiwan genus Eomellivora yang kemudian berevolusi kepada beberapa buah spesis yang bertebaran di Dunia Lama (Eurasia, India, Afrika) dan Dunia Baru (benua Amerika). Sekarang, pada tahun 2015, Honey Badger mempunyai 12 subspesis iaitu 12 jenis spesis kecil di dalam kumpulan spesis Honey Badger sendiri.

Tubuh Honey Badger adalah panjang dan bahagian belakangnya mempunyai lapisan kulit yang panjang. Kulitnya itu tidak berapa tegang dan kerana keadaan kulit itulah Honey Badger mampu bergerak fleksibel dengtan mudah. Ketebalan lapisan kulit itu adalah 6 milimeter. Panjang tubuh Honey Badger dewasa (termasuki ekor) adalah 67 – 107 cm manakala ketinggiannya (kaki ke bahu) adalah 23 – 28 cm. Purata beratnya adalah 5 – 16 kg.

Kepala dan matanya kecil, telinganya pula menajam dan hampir tidak kelihatan. Telinganya yang hampir tidak kelihatan adalah kelebihan Honey Badger untuk tidak risaukan telinganya akan luka apabila melawan. Kakinya pendek namun kukuh, mempunyai 5 jari setiap kaki. Kakinya juga mempunyai cakar yang begitu kuat: cakar kaki hadapannya panjang dan cakar kaki belakangnya pendek. Ekor Honey Badger adalah pendek dan dipenuhi dengan bulu yang panjang. Bulunya pula agak unik. Warna asas bulunya adalah hitam namun bahagian atas kepala hingga ke bahagian ekor dilitupi oleh bulu putih salji.

Haiwan ini biasanya hidup sendirian namun pada bulan Mei iaitu musim mengawan mereka memburu secara berpasangan. Honey Badger adalah penggali handal, mampu menggali lubang sehingga 3 meter selama 10 minit. Kadang-kala haiwan ini menggunakan lubang milik haiwan lain yang terbiar sebagai rumah.

Diet Honey Badger adalah omnivor tapi makanan kegemarannya adalah madu yang dikorek dari sarang lebah. Ia juga makan serangga, katak, penyu, kura-kuda, cicak, roden (arnab dan tikus), ular, burung, dan telur. Honey Badger apabila bertembung dengan penempatan manusia, ia adalah perosak kepada ternakan ayam.

Apa yang menjadikan Honey Badger ini unik adalah sifat keberaniannya yang tidak mengenal erti kematian. Bukan kaleng-kaleng beliau ni. Setiap hari ada saja Honey Badger ini mencari pasal dan bertindak ‘savage’ terhadap pemangsa, terutamanya ketika haiwan ini mahu melarikan diri walaupun dia tahu kekuatannya tidak seperti pemangsa yang bertubuh besar.

Ada sesetengah kes Honey Badger pernah mencakar muka singa dan dubuk. Keberanian haiwan ini juga terserlah kerana kulitnya begitu tebal yang mustahil untuk peroleh sebarang luka. Katakan apa saja serangan: sengatan lebah, gigitan ular, dan serangan duri landak, kulit Honey Badger tetap kalis serangan tersebut. Haiwan ini juga bersifat menjaga kawasan habitatnya. Jadi jangan hairanlah kalau tiba-tiba dia serang kita kalau melintasi habitatnya.

Kerana keberanian yang terdorong oleh kekebalan kulit dan semangat berapinya, Honey Badger memperoleh gelaran ‘Haiwan Paling Berani di Dunia’ dan direkodkan dalam Guinness Book of World Records sejak 2002.

Berikut video-video tentang keberanian Honey Badger:

1. https://nypost.com/…/three-way-animal-fight-shows-whos-kin…/

2. https://youtu.be/Onjj2V1yJEA

RUJUKAN:

Heptner, V. G.; Sludskii, A. A. (2002). Mammals of the Soviet Union. Vol. II, part 1b, Carnivores (Mustelidae). Washington, D.C.: Smithsonian Institution Libraries and National Science Foundation.

Kingdon, Jonathan (1989). East African mammals, Volume 3 : an atlas of evolution in Africa. University of Chicago Press.

Pocock, R. I. (1941). Fauna of British India: Mammals Volume 2. London: Taylor and Francis.

Rosevear, Donovan Reginald (1974). The Carnivores of West Africa. London: British Museum (Natural History).

Vanderhaar, J. M. & Yeen Ten Hwang (2003). “Mellivora capensis” (PDF). Mammalian Species (721): 1–8.


Koronavirus Dalam Air Mani?!

Saintis China menemui koronavirus dalam air mani pesakit lelaki yang dijangkiti Covid-19 tetapi penyelidikan lebih mendalam perlu dibuat bagi mengetahui sama ada penyakit itu boleh disebarkan melalui hubungan seks. Penemuan tersebut datang daripada satu kajian terhadap pesakit Covid-19 di sebuah hospital di China dan diterbitkan dalam jurnal perubatan JAMA Network Open.

Covid-19 dikatakan tersebar menerusi titisan-titisan kecil pernafasan atau sentuhan dan sudah dikesan ada dalam najis, air liur dan air kencing. Penemuan koronavirus dalam air mani dibuat oleh pasukan penyelidik Hospital Perbandaran Shangqiu, Henan selepas menguji 38 sampel pesakit berumur antara 15 tahun hingga berusia 50-an.

Bahan genetik koronavirus ditemui pada enam sampel air mani iaitu empat bagi pesakit yang mengalami tahap kemuncak jangkitan dengan dua lagi bagi pesakit yang sedang pulih. Penyelidik memberitahu kajian mereka amat terhad berikutan saiz sampel yang kecil dan lebih banyak kajian perlu dibuat bagi menguji hipotesis Covid-19 boleh disebarkan menerusi hubungan seks atau tidak.

Seorang penyelidik berkata, “Sekiranya terbukti SARS-CoV-2 (nama virus Covid-19) boleh tersebar melalui hubungan seks dalam kajian mendatang, ia merupakan bahagian kritikal dalam mencegah penularan gelombang Covid-19 yang seterusnya. Mengelak melakukannya atau memakai kondom perlu dipertimbangkan sebagai bentuk pencegahan kepada pesakit yang terlibat.”

RUJUKAN:

AFP. (2020). Chinese scientists detect coronavirus in semen of infected men. Al-Arabiya. https://english.alarabiya.net/en/coronavirus/2020/05/07/Chinese-scientists-detect-coronavirus-in-semen-of-infected-men.html


Macam Mana Arab Boleh Kalah Lawan Israel Masa 1948?

Sebaik sahaja British beredar daripada Pelabuhan Jaffa, pihak Israel tidak melengahkan masa. Sebuah kerajaan terus ditubuhkan dengan David Ben-Gurion sebagai Perdana Menteri dibawah Presiden Cham Wiezmann.

Kalau dari segi sistem politik, Wiezmann hanya memegang kuasa perasmian sahaja. Jawatan beliau hanya untuk merasmikan pelantikan Perdana Menteri yang menguasai negara secara eksekutif.

Israel terus diiktiraf Harry S. Truman dan Joseph Stalin. Apabila Raja Abdullah dari Jordan akhirnya bersetuju dengan cadangan campurtangan Arab, pihak Mesir tidak melengahkan masa. Raja Farouk bersetuju dengan pendapat Presiden Syria Shukri al-Quwaitli, yang Palestin mesti diselamatkan.

Namun semangat baginda didorongi agenda, tanpa sebarang keikhlasan untuk membantu warga Arab di Palestin. Baginda enggan mendengar nasihat Perdana Menteri sendiri. Mahmoud el-Nokrashy berpendapat yang urusan Mesir perlu diutamakan (berbanding Palestin). Krisis Palestin bagi Farouk pula memberi peluang untuk popular semula di mata rakyat (Said Aly, et al., 2013).

Kebodohan Farouk dikongsi al-Quwaitli. Kedua-duanya berpendapat Israel boleh jatuh dengan mudah (Al Jazeera, 2009). Prasangka ini dari awal melemahkan pihak Arab. Mereka mempunyai banyak agenda dan matlamat dalam peper.angan ini. Israel punya hanya ada satu matlamat: bertahan.

Pucuk kepimpinan Israel yakin, bahawa apa yang berlaku di Eropah akan berulang di Timur Tengah kalau mereka kalah (Morris, 2008). Inilah kelemahan Arab. Israel berpaut pada satu tali, sementara tujuh negara Arab mengusung tujuh agenda.

Abdullah dari dulu menyokong pembahagian Palestin. Baginda mahu menjadikan Tebing Barat sebagai sebuah wilayah dalam Jordan (Karsh, 2002). Malah, baginda telah bertemu Agensi Yahudi untuk memastikan pihak Haganah, Irgun dan Lehi takkan masuk campur jika Jordan ambil Tebing Barat.

Baginda tidak mahu berjiran dengan satu lagi negara Arab (Kahana & Suwaed, 2009). Sama seperti Farouk di Mesir, Abdulllah sedang menghadapi krisis populariti kerana ada yang melihat baginda terlalu akrab dengan Barat (Sela, 2002). Jadi peper.angan dengan Israel pun ialah jalan untuk mene.bµs karier politik seorang raja.

Dengan dua raja ini bersaing untuk tujuan peribadi, datang pula Nuri as-Said yang mahu mengambil Fertile Crescent untuk Iraq yang baru bebas daripada penja.ja.han British. Lubnan dan Syria pun tidak mahu ketinggalan.

Tetapi semua pihak Arab tidak percaya pada ketua-ketua tempatan Palestin kerana azam mereka untuk menubuhkan sebuah negara merdeka. Jadi apabila semboyan berbunyi, tiada siapa bekerjasama kerana takut pihak lain lebih untung.

Dari Awal Sudah Kelahi

Pada awalnya, Lubnan dan Syria perlu menyer.ang Israel daripada utara. Jordan dan Iraq masuk melalui timur. Empat negara ini akan bertemu di Nazareth sebelum bergerak sekali ke Haifa. Pada masa sama, Mesir datang daripada selatan dan ambil Tel Aviv. Rancangan ini ditolak Raja Abdullah, kerana berpihak kepada Syria.

Cadangan baginda adalah Iraq bermula di Lembah Jezreel dulu. Liga Arab akan masuk melalui Ramallah dan Nablus untuk bertemu dengan Mesir di Hebron. Dengan cara ini, Abdullah hanya akan ambil Tebing Barat (tanpa mengapa-apakan Israel).

Tiba-tiba, Lubnan enggan masuk berper.ang kerana kerajaan Riad Solh takut populasi Kristiannya marah (Hughes, 2007).

Namun pihak Arab terlepas pandang: British sudah tiada kuasa. Bermakna kaum Yahudi dari seantero dunia dibenarkan berhijrah ke Israel (dulu dihadkan 75,000 dalam masa lima tahun).

Terdengar saja “negara Yahudi” dalam masalah, ramai Yahudi berlabuh di Jaffa dan menyertai Haganah, Irgun dan Lehi yang kemudian diserap menjadi Angkatan Pertahanan Israel (IDF) dibawah Jeneral Yaakov Dori.

Ser.angan Mesir berakhir dalam masa lima hari. Operasi Pleshet dilancarkan IDF berjaya menukar strategi Mesir. Awalnya mereka mengas.ak (off.ens.ive).

Tetapi selepas Israel mula berla.wan, Mesir terus menjadi defensive. Jordan pula berjaya memat.ahkan pertahanan Shlomo Shamir di Latrun, dan mendapat Jerusalem Timur (termasuk semua pusat agama).

Dengan Latrun, pihak Jordan berjaya memµtµskan bekalan Israel untuk angkatannya di Jerusalem Barat (Karsh, 2002). IDF gagal memec.ahkan sekatan ini sampai terpaksa membina jalan baru ke Jerusalem Barat (yang tidak diambil Jordan kerana Abdullah hanya mahu Tebing Barat).

Sementara itu, Pertem.pµran Jenin bermula yang angkatan dibawah Mordecai Maklef dihalau Omar Ali dari Iraq. Dua bri.ged IDF cuba mengambil Jenin semula tetapi gagal kerana as.akan Iraq yang konsisten. Elok semua menang (kecuali Mesir yang berubah arah), Syria pula kalah di Lembah Kinarot.

Campurtangan Asing Yang Menguntungkan Israel

Pertubuhan Bangsa-Bangsa Bersatu mengisytiharkan gencatan sen.jata selama 28 hari bermula 29 Mei 1948. Dunia Barat menyekat perdagangan dengan Arab dan Israel (untuk memastikan tiada yang mengimport sen.jata).

Tetapi kedua-dua pihak bagaikan memberi jari tengah kepada PBB, kerana menggunakan tempoh gencatan ini untuk mengukuhkan barisan. Dalam masa enam bulan, Israel menguatkan IDF daripada 29,677 anggota hingga 108,300 anggota.

Sepanjang tempoh ini, Israel melatih setiap anggota betul-betul sementara pucuk kepimpinan mengatur strategi semula. Pihak Arab seperti biasa berkelahian untuk membahagi hasil per.ang yang belum dapat (Morris, 2008). Israel mengimport senj.ata begitu banyak daripada Czechoslovakia.

Tanpa 34,000 sen.jat.a dan 50 juta pelµrµ daripada Czechoslovakia, tidak mungkin Israel mampu bertahan. Dalam kem Israel pun, ada yang mula membuat hal. Kumpulan Irgun (walaupun sudah menyertai IDF) pergi mengimport sen.jata secara haram. David Ben-Gurion khuatir jika Irgun akan buat ramp.asan kuasa. Jadi IDF diperintah bµnµh semua anggota Irgun yang terlibat dalam operasi penyelµdµpan ini (Rydelnik, 2004).

Sehari sebelum tempoh gencatan berakhir, Mesir mula menyer.ang Negba dan tewas pada tangan Israel. Selama 10 hari mereka berla.wan, dengan Mesir kebanyakannya cuba bertahan saja. Dan kemudian, PBB mengisytiharkan gencatan kedua.

Selepas inilah Israel mula menang, kerana operasi yang mapan. Operasi Hiram membebaskan Galilee hingga Lubnan. Tujuh operasi lain menguntungkan Israel, kerana Mesir ibaratkan sudah kalah (walaupun per.ang belum tamat). Malah Mesir menamatkan per.ang terlebih dahulu pada 24 Februari.

Apabila per.ang betul-betul tamat, Israel menguasai sempadan yang diberikan PBB. Dan Ben-Gurion mulai hari itu menjaga hubungan dengan Amerika Syarikat dan British. Tidak wajar untuk mengatakan Arab kalah dalam peper.angan ini.

Kerana mereka bukannya datang untuk membebaskan Palestin pun. Jadi yang rugi ialah kepimpinan Palestin kerana tidak dapat menubuhkan negara sendiri. Kerana Tebing Barat diambil Jordan… seperti Abdullah mahu.

RUJUKAN:

Al Jazeera. (2009, Julai 13). Why the Arabs were defeated.

Hughes, M. (2007). Collusion across the Litani? Lebanon and the 1948 (ditapiskan). Cambridge University Press. Halaman 204-227.

Kahana, E., & Suwaed, M. (2009). The A to Z of Middle Eastern Intelligence. Scarecrow Press. Halaman 4.

Karsh, E. (2002). The Arab-Israeli (ditapiskan): The Palestine (ditapiskan) 1948. Osprey. Halaman 26, 62.

Morris, B. (2008). 1948: A History of the First Arab-Israeli (ditapiskan). Yale University Press. Halaman 267, 397.

Rydelnik, M. (2004). Understanding the Arab-Israeli (ditapiskan): What the Headlines Haven’t Told You. Moody Publishers. Halaman 89.

Said Aly, A.M., et al. (2013). Arabs and Israelis: (ditapiskan) and Peacemaking in the Middle East.

Sela, A. (2002). Abdallah ibn Hussein.The Continuum Polical Encyclopedia of the Middle East. Halaman 13-14.


Saintis China Mencipta AI Untuk Menjaga Bayi dalam Rahim

Kini, para pengkaji China sedang berusaha mencipta sebuah AI (Artificial Intelligence) yang berperanan sebagai penjaga embrio dalam rahim buatan atau artifisial. Usaha ini sebenarnya dilaksanakan bagi membendung masalah kekurangan kadar kelahiran dalam sesebuah negara yang mengalami kritikal dalam mengembangkan populasi.

Saintis China dari kota Suzhou yang terletak di timur wilayah Jiangsu menyatakan bahawa mereka sedang membangunkan sistem AI yang berfungsi sebagai pemantau dan menjaga embrio bagi memastikan pertumbuhan menjadi fetus dalam rahim buatan.

Buat masa ini, penjaga AI sedang mengawasi jumlah embrio haiwan yang besar. Kajian ini telah dilaporkan dalam Journal of Biomedical Engineering sejak bulan lepas. Mereka percaya bahawa sistem AI ini mampu selesaikan masalah reproduksi dalam manusia.

Rahim buatan atau ‘long-term embryo culture device’ ialah sebuah peranti berbentuk kontena yang menempatkan embrio tikus dalam sebuah kiub yang penuh dengan cecair nutrien. Rahim buatan ini dijalankan oleh kumpulan saintis dari Suzhou Institute of Biomedical Engineering and Technology yang diketuai oleh professor Sun Haixuan.

Pada awal penjagaan embrio, proses pertumbuhannya direkod secara manual seperti diubahsuai keadaan embrio dan dokumentasikan pertumbuhan embrio. Dalam erti kata lain, saintis sendiri merekod pertumbuhan embrio. Namun penjagaan manual ini biasanya berlaku ralat jika lebih seorang saintis atau kumpulan lain yang melakukan tugas penjagaan.

Maka, penjaga AI diperlukan untuk mengawasi embrio haiwan secara menyeluruh tanpa sebarang ralat, merekod pertumbuhan lebih teliti, 24 jam tanpa henti mengawasinya. Kelebihan teknologi AI ini ialah menbantu mesin mengesan tanda perubahan yang kecil dalam embrio seperti penghadaman nutrien dan keluar masuk gas-gas seperti oksigen dan karbon dioksida.

Sistem AI ini juga mampu kelaskan kesemua embrio menurut taraf kesihatan dan potensi pertumbuhan. Apabila sebuah embrio mengalami pertumbuhan yang lambat atau mati, penjaga AI memberikan amaran kepada ahli teknikal untuk keluarkan embrio tersebut dari rahim buatan.

Kumpulan pengkaji Suzhou juga menyatakan bahawa penjaga AI mereka mampu mengenalpasti, mengesan, dan mengimbas perkembangan embrio. Teknologi AI ini juga membantu mesin untuk mengesan dan memahami kecacatan yang manusia tidak dapat kesan. Dengan wujudnya penjaga AI ini, pengembangan embrio dalam rahim buatan dapat dilaksanakan dengan lancar.

Walau bagaimanapun, undang-undang antarabangsa mengharamkan sebarang kajian terhadap embrio manusia melebihi 2 minggu pertumbuhan. Tapi saintis China ini tetap pastikan usaha Ai menjaga embrio manusia tercapai kerana keperluan untuk merungkai kemisterian fisiologi pembentukan embrio ini.

Tambahan lagi, perlaksanaan teknologi AI bukan sekadar membantu memahami pembentukan embrio manusia, ia juga membantu selesaikan masalah kelahiran dan pelbagai masalah reproduksi. Kini, China berhadapan dengan penurunan kadar kelahiran di mana jumlah bayi dilahirkan menurun secara mendadak sejak tahun 2016.

Kadar pertumbuhan populasi bersih pada tahun lepas adalah paling rendah selama 6 dekad, menurut laporan dari National Bureau of Statistics. Tambahan pula, bancian terkini menunjukkan bahawa ramai warga wanita China menolak tradisi keutamaan perkahwinan dan kelahiran anak walaupun polisi ‘one-child’ telah dilaksanakan.

Kadar kelahiran yang rendah amat merisaukan bagi masyarakat negara yang membangun. Semasa pelopor SpaceX bernama Elon Musk memulakan diskusi di media sosial tentang ‘keruntuhan populasi’ pada dua minggu lepas, golongan mahir teknologi mengusulkan pembinaan ‘makmal rahim’.

Usul ini adalah jalan penyelesaian yang terbaik bagi mengurangkan rasa sakit, risiko, dan kos melahirkan anak oleh golongan wanita. Masyarakat di China terutamanya ahli akademik mula membincangkan usul ‘makmal rahim’ dan meneliti adakah usul ini baik untuk menambahkan populasi atau sebaliknya.

Teknologi rahim buatan adalah teknologi yang telah lama dicipta seawal 2019. Pada tahun tersebut, kumpulan penyelidik dari Institut of Zoology di Beijing mengambil ovum yang disenyawa dari spesis monyet betina, kemudian diletakkan dalam rahim buatan. Hasilnya? Embrio primat terhasil di luar rahim ibu. Manakala di Belanda, kumpulan saintis mula membina ‘makmal rahim’ dalam tempoh 10 tahun demi selamatkan bayi pramatang.

Projek rahim buatan dan penjaga AI sangat memberikan manfaat yang baik bagi memulihkan populasi dunia, namun bagaimana dengan kesan dari sosial dan psikologi masyarakat? Inilah cabaran seterusnya. Sistem ibu tumpang diharamkan mengikut undang-undang China. Dan pembinaan ‘makmal rahim’ dianggap serupa dengan sistem ibu tunggal namun canggih. Maka, tidak hairan jika hospital menolak teknologi sebegini.

Permasalahan moral dalam kalangan masyarakat China juga akan hadir tanpa sedar. Bagaimana jika wujudnya golongan manusia lahir dari ibubapa dan golongan manusia dari ‘makmal rahim’? Tidak mustahil akan berlaku ‘pertengkaran sosial’ antara kedua-dua golongan ini.

Tuntasnya, projek ‘makmal rahim’ dan penjaga AI belum mampu lagi terlaksana dalam skala besar. Masyarakat dunia harus meneliti sebaik-baiknya tentang kebaikan dan keburukan penggunaan teknologi sebegitu, agar moral manusia dititkberat seiring dengan penyelesaian kadar kelahiran negara yang semakin merundum.

RUJUKAN:

Chen, Stephen. 31 January 2022. Chinese scientists create AI nanny to look after embryos in artificial womb. South China Morning Post.


Manusia 18,000 Tahun Lalu Pernah Memelihara Burung Kasuari

Manusia prasejarah sentiasa terbuai dengan stigma keberukan. Cakap saja pasal “manusia prasejarah”, orang ramai akan terbayang beruk mirip manusia. Bayangan ini berpunca daripada lukisan terdahulu, yang menggambarkan manusia prasejarah macam beruk. Ilmu sains sekarang ini sudah berkembang maju.

Manusia terbukti sudah ada di Bumi jauh lebih daripada 10,000 tahun. Kelompok Jomon sudah mendiami Jepun sejak 38,000 tahun lalu (Gakuhari, et al., 2020). Penggunaan batu pula sudah bermula sejak 2.5 juta tahun dahulu (Solly, 2019). Dan saintis menemui bukti kukuh bahawa manusia prasejarah 200,000 tahun lalu pandai berbahasa (Pagel, 2017).

Senang cakap: 1) manusia sudah wujud sejak ratusan ribu hingga jutaan tahun dahulu, 2) mereka bukan beruk, mahupun jin. Itu fakta. Hanya zaman sahaja yang membezakan manusia prasejarah dan manusia moden.

Bermakna manusia prasejarah sebenarnya berkemahiran. Baru-baru ini, saintis menjalankan kajian di Pulau New Guinea. Kalau tengok pada dapatan saintifik sedia ada, manusia sudah ada di pulau ini sejak 42,000 tahun lalu.

Mereka menerokai hutan hujan tebal yang menjadi habitat spesis kasuari. Secara fizikal, kasuari memang cantik belaka. Kemas berwarna-warni dengan sebuah helmet semulajadi di kepala.

Tetapi kaki kasuari ada kuku empat inci sangat tajam, amat merbαhαyα dalam situasi serαηgαη. Satu tendangan daripada kasuari, seorang manusia boleh melayang sampai masuk dalam alam barzakh. Itu yang berlaku pada seorang lelaki di Florida (Stack, 2019).

Kalau orang zaman sekarang boleh kena sedemikian, apa agaknya nasib manusia prasejarah berpuluh-puluh ribu tahun dulu? Jangan terkejut. Sekitar 18,000 tahun dulu, sekumpulan manusia prasejarah terbukti sebenarnya memelihara anak-anak kasuari sampai ke usia hampir matang (Elbein, 2021).

Saintis pada mulanya pelik juga. Tetapi bukti mereka temui sebenarnya sukar untuk dinafikan: tinggalan kampung mereka penuh dengan 1,019 serpihan kulit telur kasuari.

Saintis berpendapat orang prasejarah kutip telur kasuari daripada sarang. Dengan menggunakan mikroskop laser 3D, mereka berjaya mengenal pasti selama mana telur-telur ini disimpan. Majoriti telur didapati menetas.

Sekarang saintis bergelut dengan dua kebarangkalian pula: 1) anak-anak kasuari dipelihara sampai besar dan 2) anak-anak kasuari dimakan sebaik saja mereka menetas keluar.

Kedua-dua kebarangkalian ini menunjukkan kepintaran manusia prasejarah. Saintis berpendapat mereka jaga anak kasuari sampai besar, untuk dimakan. Jadi walau apa-apa pun, memang ada bukti rancangan.

Dan penemuan ini amatlah mengejutkan, kerana berlaku ribuan tahun sebelum ayam mula dibela bagi tujuan pemakanan. Uniknya, amalan mengambil telur kasuari masih berterusan sampai hari ini di Papua New Guinea.

Beberapa kumpulan pribumi New Guinea menggunakan bulu pelepah dan daging kasuari dalam upacara keagamaan. Memandangkan ramai mengamalkan upacara ini, mereka turut menjual bulu pelepah dan daging. Ada permintaan; ada bekalan.

Mereka akan masuk hutan untuk mengutip telur kasuari daripada sarang. Kerja ini sangat merbαhαyα, kerana mereka perlu tunggu sampai burung kasuari dewasa betul-betul keluar sarang. Andainya berdekatan, burung dewasa boleh menyerαηg.

Ini kiranya ilmu anak muda belajar daripada orang lebih dewasa. Dan mereka akan simpan telur kasuari betul-betul sampai menetas dalam jagaan. Kalaulah ini tradisi diamalkan manusia prasejarah dulu, memang hebat betullah. Sesungguhnya tradisi ini wajar dianugerahkan darjat tradisi paling tua dunia… barangkali 18,000 tahun lamanya.

RUJUKAN:

Elbein, A. (2021, September 28). The world’s (ditapiskan) bird was raised by people 18,000 years ago. The New York Times.

Gakuhari, T., et al. (2020). Ancient Jomon genome sequence analysis sheds light on migration patterns of early East Asian populations. Communications Biology. 3 (437).

Pagel, M. (2017). Q:A: What is human language, when did it evolve and why should we care? BMC Biol. 15: 64.

Solly, M. (2019, Jun 4). Humans May Have been Crafting Stone Tools For 2.6 million years. The Smithsonian Magazine.

Stack, L. (2019, April 24). A Giant Bird (ditapiskan) Its Owner. Now It Could Be Yours. The New York Times.


Hidangan Tahun Baru Cina Di Dunia

Tahun Baru Cina adalah sambutan perayaan yang terpenting bagi menyambut tahun baru mengikut kalendar qamari Cina, di mana kalendar ini terbahagi kepada kitaran 12 tahun dan dinamakan sempena nama haiwan. Sambutan Tahun Baru Cina ini diraikan di negara-negara serta kawasan-kawasan yang mempunyai ramai bangsa Cina, seperti di Tanah Besar China, Taiwan, Hong Kong, Malaysia, Indonesia, Singapura, Filipina dan Thailand.

Malah, Tahun Baru Cina juga turut disambut oleh masyarakat dan bangsa-bangsa lain yang dipengaruhi kuat dengan budaya Cina (termasuklah memakai kalendar qamari Cina) seperti di Korea, di mana ia dikenali sebagai Seollal, Tibet dan Bhutan (sambutan Losar), Mongolia (sambutan Tsaagan Sar) dan Vietnam (sambutan Tết).

Tahun Baru Cina ini merupakan sebuah perayaan yang melambangkan suatu permulaan yang mana ia meliputi permulaan bagi nasib atau takdir yang baru serta permulaan bagi kehidupan. Sambutan perayaan Tahun Baru Cina ini mempunyai pelbagai amalan tertentu yang menjadi identiti serta menjadikannya antara perayaan yang unik di dunia.

Malah, setiap jenis hidangan makanan yang disajikan ketika upacara sambutan Tahun Baru Cina ini juga mempunyai maksud yang tersirat di sebaliknya. Artikel ini akan mengupas serba sedikit mengenai pelbagai jenis hidangan serta juadah bagi Tahun Baru Cina di negara-negara yang turut sama meraikannya.

China (Tanah Besar
China)

Makanan merupakan antara perkara yang menjadi
kebanggaan bagi rakyat di negara China. Dan sudah pasti, apabila menjelangnya
sambutan perayaan Tahun Baru Cina, setiap makanan akan disiapkan melalui
persediaan yang rapi, dan menggunakan bahan-bahan yang terbaik dari segi
kualitinya. Setiap wilayah dan daerah mempunyai juadah istimewa mereka yang
tersendiri dan semua makanan ini turut memiliki simbolik yang tersendiri di
sebalik penyediaannya. Berikut ialah antara contoh hidangan Tahun Baru Cina
yang menjadi kebanggaan mereka:

Hidangan ini biasanya disediakan oleh masyarakat di bahagian Selatan China
dan ia dimakan bagi menyambut kedatangan hari pertama bagi musim bunga. Hidangan
ini boleh menjadi juadah makan malam, sebagai pembuka selera (appetizer)
atau snek. Ramai dalam kalangan kita yang sudah terbiasa melihat spring roll
yang digoreng, namun bagi kawasan di seluruh China, juadah ini juga boleh
dikukus atau dibakar. Bentuknya juga pelbagai mengikut setiap wilayah yang
menyediakannya, iaitu daripada bentuk empat segi kecil kepada bentuk bulat atau
gulungan.

Kulit spring roll ini diperbuat daripada campuran tepung, air dan sedikit
garam. Intinya pula adalah terpulang kepada citarasa masing-masing, namun
secara tradisinya, di China, intinya terdiri daripada daging khinzir, kobis
cina, shiitake, lobak merah dan serbuk perasa. Mengikut sejarah, pada zaman
Dinasti Jin, masyarakat pada waktu itu akan menyusun juadah ini bersama dengan
sayur-sayuran di dalam sebuah pinggan yang sama, yang mana ia dikenali sebagai Spring
Platter. Sewaktu sambutan festival musim bunga, maharaja akan
menganugerahkan spring platter ini kepada para pegawai kerajaannya.

Hidangan spring roll

Hidangan ini juga sangat signifikan dalam kalangan masyarakat di China, dan
ia adalah sama penting dengan juadah spring roll. Dumpling ini biasanya
akan disediakan pada setiap acara atau sambutan istimewa di China, namun ia
akan disediakan dalam jumlah yang lebih banyak ketika sambutan Tahun Baru Cina.

Dalam bahasa Cina, dumpling ini dikenali sebagai jiǎo zi, di mana jiǎo
bermaksud pertukaran, manakala zi pula bermakna waktu tengah malam. Secara
asasnya, juadah ini disediakan sebagai satu simbolik kepada pertukaran di
antara tahun yang lalu dengan tahun baru. Dengan memakan dumpling ini, maka
seseorang itu dianggap sebagai telah menyingkirkan segala perkara lama dan
menyambut kedatangan perkara yang baru.

Terdapat pelbagai jenis
inti yang disediakan untuk dumpling ini. Asasnya, inti dumpling ini terdiri
daripada kobis cina, daun bawang, daging khinzir dan udang. Di wilayah Suzhou
contohnya, inti telur adalah suatu kemestian bagi dumpling yang mereka sediakan.

Nian gao, atau dikenali juga sebagai kek beras atau kek tahun baru,
merupakan suatu juadah yang menjadi kemestian dalam sambutan Tahun Baru Cina. Pada
zaman purba, hidangan ini disediakan khusus buat para dewa dan tuhan mereka.  Namun, lama-kelamaan hidangan ini telah
menjadi suatu hidangan tradisi tiap kali menjelangnya festival musim bunga. Perkataan
nian gao ini membawa maksud

Nian gao ini diperbuat daripada beras pulut atau beras kuning, dan ia
memberikan suatu tekstur dan warna yang berbeza mengikut jenis beras yang
digunakan. Hidangan ini adalah berbeza mengikut wilayah di China, di mana nian
gao di bahagian utara mempunyai rupa dan tekstur yang sangat lain dengan nian
gao di bahagian selatan China. Di bahagian utara, nian gao ini biasanya manis
dengan gula yang ditambah ke dalam tepung beras pulut, manakala di selatan
pula, nian gao yang dihasilkan adalah savory.

Di sesetengah tempat di China, ia adalah suatu tradisi untuk memasak
dumpling bersama-sama dengan mi. Ia dimasak bersama sebagai suatu simbolik yang
menunjukkan harapan masyarakat untuk terus meraih kemakmuran pada tahun baru.

Untuk sambutan Tahun Baru Cina, kebanyakan masyarakat akan memilih hidangan
mi panjang (long noodles) yang membawa simbol panjang umur dan
kemakmuran yang berterusan. Sewaktu makan, seseorang itu dilarang untuk
memotong mi tersebut dan juga harus mengelak daripada mengunyahnya terlalu
lama. Lebih panjang sesuatu mi itu, maka lebih panjanglah hidup dan jangka
hayat yang akan dilalui oleh seseorang itu. Selain daripada mi panjang, ramuan
lain yang terdapat di dalam mi tersebut juga turut mempunyai simbolik dan makna
yang tersendiri. Contohnya seperti udang yang bererti kekayaan dan kemewahan,
daging itik yang bermaksud kesetiaan dan telur yang bererti keluarga besar dan
sihat.

Korea Selatan

Sambutan Tahun Baru Cina di negara ini
dikenali sebagai Seollal atau Korean Lunar New Year. Seollal merupakan
antara sambutan perayaan yang paling ditunggu-tunggu oleh masyarakat di Korea
di mana ia bukan sahaja menjadi suatu permulaan kepada tahun baru, malah ia
juga adalah waku berkumpulnya seluruh ahli keluarga. Sambutan Seollal di Korea
berlangsung selama tiga hari, bermula dari satu hari sebelum tahun baru dan
berakhir pada satu hari selepas tahun baru. Bahagian paling menarik dan
terbesar dalam sambutan Seollal ini adalah penyediaan pelbagai juadah
makanannya. Berikut merupakan antara juadah yang menjadi pilihan masyarakat
Korea ketika sambutan Seollal.

Tteok ialah sejenis kek beras yang diperbuat daripada tepung beras pulut. Manakala
tteokguk ini pula ialah sup yang mengandungi kek beras yang dihiris nipis
(guk=sup). Hidangan tteokguk ini juga biasanya mengandungi daging yang diperap,
gim (seaweed) dan telur dadar yang dihiris nipis.

Ia adalah suatu tradisi untuk menjamah hidangan tteokguk ini pada tahun
baru di mana ia membawa simbolik tersendiri iaitu seiring dengan pertambahan
umur, maka diharapkan juga seseorang itu turut dikurniakan kesihatan yang baik
dan umur yang panjang dalam hidupnya. Disebabkan inilah masyarakat di Korea
sering berjenaka tentang berapa mangkuk tteokguk yang telah mereka makan. Ia
adalah cara yang menarik untuk meneka umur seseorang dan menilai harapan mereka
terhadap kehidupan di tahun baru.

Mandu ialah nama lain untuk dumpling bagi masyarakat di Korea. Manduguk ini
merupakan suatu hidangan sup dumpling yang menjadi alternatif kepada tteokguk
pada tahun baru. Kebiasaannya, masyarakat di Korea Utara akan menyediakan
manduguk sebagai hidangan tahun baru mereka, manakala di Korea Selatan, mereka
lebih memilih tteokguk. Namun, pada hari ini, masyarakat di Korea Selatan juga
turut memilih hidangan manduguk ini dengan mencampurkan sedikit kek beras ke
dalamnya (tteok manduguk).

Japchae ini merupakan sejenis glass noodles (dangmyeon) yang
diperbuat daripada tepung ubi keledek yang digoreng (stir fry) bersama
bahan-bahan lain seperti sayur-sayuran dan daging. Pada zaman dahulu, hidangan
japchae ini merupakan suatu hidangan diraja, namun pada hari ini japchae
merupakan hidangan istimewa yang akan disediakan untuk sambutan acara-acara
tertentu seperti Seollal.

Hidangan jeon ini merupakan sejenis hidangan yang digoreng, di mana ia
boleh terdiri daripada pelbagai jenis jeon bergantung kepada bahan-bahan yang
digunakan. Jeon boleh terdiri daripada hirisan daging, ayam, isi ikan, atau
makanan laut yang lain seperti udang dan sotong, bersama sayur-sayuran dan akan
dibancuh bersama tepung dan air sebelum disalutkan dengan telur dan digoreng.
Hidangan jeon ini juga pada suatu ketika dahulu merupakan hidangan diraja dan
kini dianggap sebagai hidangan istimewa untuk acara tertentu seperti Seollal,
perkahwinan dan majlis ulang tahun.

Filipina

Filipina merupakan sebuah negara yang turut
sama meraikan sambutan Tahun Baru Cina pada setiap tahun. Malah, masyarakat
Cina di Filipina ini juga masih mengamalkan budaya mereka sama seperti apa yang
berlaku dalam kalangan masyarakat Cina di Malaysia, Indonesia dan Singapura.
Berikut merupakan antara hidangan makanan yang menjadi pilihan bagi sambutan
Tahun Baru Cina di Filipina.

Tikoy merupakan hidangan yang paling terkenal di negara ini tiap kali
menjelangnya sambutan Tahun Baru Cina. Tikoy di Filipina boleh dianggap sebagai
nian gao yang disediakan di negara China. Hidangan ini diperbuat daripada beras
pulut yang diproses menjadi tepung dan seterusnya dibancuh bersama gula, air
dan lemak khinzir. Bagi menghasilkan tikoy yang putih, gula putih akan
digunakan, manakala bagi tikoy yang berwarna coklat, maka gula perang akan
digunakan dalam penyediaannya.

Pancit ini merupakan sejenis hidangan mi panjang, sama seperti long
noodles yang terdapat di China. Malah, simbolik di sebalik menjamah
hidangan pancit ini juga adalah sama, iaitu memastikan kehidupan individu yang
panjang dan bahagia menjelang tahun baru. Hidangan pancit yang terkenal di
Filipina setiap kali sambutan Tahun Baru Cina ialah pancit bihon dan pancit
canton.

Hopia merupakan sejenis hidangan pencuci mulut, iaitu pastri yang berinti
pes kacang mung. Hopia ini biasanya berbentuk bulat dan ia dianggap sebagai
satu simbol kekayaan dalam kalangan masyarakat Cina. Hidangan hopia ini boleh
dianggap sebagai versi lain bagi kuih bulan yang biasanya dihidangkan ketika
festival mid-autumn. Menariknya, versi hopia ini dikenali sebagai bakpia
di Indonesia, di mana ia sangat terkenal di daerah Jogjakarta.

Kesimpulan

Hidangan yang disediakan di tiga buah negara
ini merupakan antara contoh hidangan yang sering disediakan pada setiap kali
Tahun Baru Cina. Setiap hidangan yang disediakan pada sambutan Tahun Baru Cina
ini mempunyai keistimewaan yang tersendiri, sama ada dari segi bahan-bahan yang
digunakan serta kaedah penyediaannya. Namun, semua hidangan ini sebenarnya
berkongsi suatu simbolik yang sama, iaitu untuk memperoleh kesejahteraan,
kesihatan, kemakmuran dan kekayaan bagi setiap individu yang menjamahnya.
Setiap perbezaan dalam rupa dan tekstur makanan ini diraikan kerana semuanya
berkongsi sebuah matlamat dan tujuan yang sama setiap kali menjelangnya
sambutan Tahun Baru Cina.

Rujukan

Anon. (2019). Chinese
New Year Food in the Philippines. Retrieved February 2, 2019, from
https://www.tagaloglang.com/filipino-food-chinese-new-year-philippines/

Chung, Y.-S. (2013).
Meals in Medieval Korea. Food & History, 11(1), 1–18.

Lee, C. H., Kim, Y.,
Kim, Y. S., & Yun, Y. (2018). Ancestral ritual food of Korean jongka :
Historical changes of the table setting. Journal of Ethnic Foods.

Ma, G. (2015). Food,
eating behavior, and culture in Chinese society. Journal of Ethnic Foods,
2(4), 195–199. https://doi.org/10.1016/j.jef.2015.11.004

Wolfe, D. (2016).
Seollal: Korean Lunar New Year Traditions and Food. Retrieved February 1, 2019,
from
http://crazykoreancooking.com/foodandculture/seollal-korean-lunar-new-year-traditions-and-food


Kalau Roboh Kota Melaka… Papan Dijawa Hamba Dirikan!

Ketika Melaka jatuh ke tangan Portugis pada tahun 1511 Masihi, kerajaan Demak di Pulau Jawa sedang dalam fasa perluasan kuasa empayar dan perdagangan. Pati Unus adalah raja kedua kerajaan Islam pertama di Pulau Jawa yang berpusat di Bintoro ini dan menguasai jalur sutera lautan menjadi impian semua pemerintah di Nusantara.

Aku secara peribadi mahu percaya bahawa serangan 1512 Pati Unus ke atas Portugis di Melaka pada asalnya adalah berpaksikan perjuangan menegakkan syiar Islam di Nusantara semata-mata, tetapi sebahagian aku yang lain mengatakan sama ada Portugis tiba atau tidak di rantau ini, Melaka pasti akan diserang juga. Mungkin aku salah, kerana apa? Kerana bertahun-tahun sebelum itu, Fatahillah sudah bertempur dengan Portugis di Sunda Kelapa. Ada ‘bad blood’ di situ.

Aku juga tidak menjumpai sebarang catatan yang mengatakan Sultan Melaka yang berundur ke Muar dan kemudiannya ke Bentan dan Kampar ada meminta secara langsung kepada Pati Unus untuk menyerang Melaka. Ini membuktikan tindakan Demak menyerang Portugis di Melaka adalah bersendirian dan bermotifkan perluasan kuasa serta dagangan, ditambah pula dengan perasaan benci yang membuak di atas wujudnya kuasa dan penyebaran dakyah Kristianisasi di Nusantara. Ianya bermotif sama seperti Aceh yang menyerang kota Melaka juga.

‘Andai Runtuh Kota Melaka, Papan Di Jawa Hamba Dirikan…’

Agak sukar untuk aku menerima bulat-bulat pernyataan di atas jika ia menggambarkan hubungan rapat Demak pada zaman Pati Unus dengan Kesultanan Melayu Melaka yang berada dalam buangan ketika itu.

Dua kali Pati Unus menyerang Melaka (1512 dan 1521) dan kedua-duanya gagal. Setelah beliau mangkat, Raden Trenggana menumpukan usaha penyebaran Islam dan kuasa Demak di pedalaman Jawa dan setelah beliau pula mangkat, Sunan Prawoto, iaitu anak Raden Trenggana naik takhta dan menjadi raja keempat Kesultanan Demak (1546 – 1549).

Usia pemerintahan Sunan Prawoto tidak lama kerana beliau dibunuh oleh Arya Penangsang, yang kemudiannya menjadi raja terakhir Kesultanan Demak. Jika dilihat daripada sejarah, selepas pemergian Pati Unus, Demak sering dibelenggu kisah perebutan takhta dan pembunuhan. Kerajaan Demak terbubar apabila Arya Penangsang dibunuh pula oleh Jaka Tingkir atas dokongan Ratna Kencana, anak perempuan Raden Trenggana, adiknya Sunan Prawoto. Jaka Tingkir kemudiannya mendirikan kerajaan Pajang. Ratna Kencana terlebih dahulu menyisihkan dirinya ke Jepara setelah Sunan Prawoto dan suaminya Pangeran Kalinyamat dibunuh Arya Penangsang juga.

Di Jepara, Ratna Kencana dikenali sebagai Ratu Kalinyamat, sempena nama gelaran arwah suaminya. Walaupun Jepara terletak di dalam ‘kuasa taklukan’ Pajang, namun, Ratu Kalinyamat seolah-olah ada kuasa autonomi memerintah Jepara dan kawasan sekitar yang diakui oleh Jaka Tingkir.

Maka, apa kena mengena Ratu Kalinyamat, Jepara, Demak dan Melaka di bawah Portugis?

Jika ada suatu kebenaran pada bait-bait ini pastinya ianya datang daripada persahabatan dan sokongan tidak berbelah bahagi ratu ini kepada kesultanan Melayu Melaka.. dan Johor.

Tahukah kalian bahawa selain Pati Unus, Ratu Kalinyamat telah menyerang Portugis di Melaka sebanyak 2 kali, dengan angkatan yang agak besar dalam serangan yang kedua. Serangan kali pertama dilakukan pada tahun 1551 Masihi. Dikisahkan, setahun sebelum Jepara menghantar angkatan tentera lautnya, Kesultanan Johor telah mengutus sepucuk surat meminta bantuan Jepara dalam memerangi musuh mungkar di Melaka. Peperangan ini atas alasan perang suci ke atas Portugis.

Sebagai tanda sokongan, Ratu Kalinyamat menghantar 40 buah kapal berserta dengan antara 4,000 hingga 5,000 orang perajurit. Namun, serangan ini gagal setelah Portugis berjaya bertahan di Melaka dan serangan balasnya membunuh separuh tentera Jawa.

Pada serangan kedua, Ratu Kalinyamat menghantar sejumlah 300 buah kapal di mana 80 daripadanya adalah kapal-kapal perang yang besar. 15,000 perajurit terpilih juga dihantar dalam misi perang suci ini. 3 bulan Portugis dikepung di lautan. Malah, tentera Jawa sudah berjaya mendarat di pantai. Namun, takdir Tuhan, kalah juga tentera ini. Dikatakan 2/3 daripada jumlah asal tentera yang dihantar berperang tewas. Begitu juga banyaknya kapal-kapal perang yang musnah.

Ini membuktikan adanya hubungan persaudaraan antara Kesultanan Johor sebagai penerus Kesultanan Melaka dengan Kerajaan Jepara.

Diego de Couto menggelar ratu hebat ini sebagai Rainha de Jepara, senhora poderosa e rica yang bermaksud ‘Ratu Jepara, wanita yang berkuasa dan kaya. Ya benar, kayanya kerana Jepara merupakan kuasa dagang maritim yang makmur.

Diego de Couto juga menggelar Ratu Kalinyamat sebagai ‘de kranige dame’ atau bermaksud seorang wanita yang berani. Manakan tidak, bukan sahaja Portugis hampir-hampir ditewaskan pada tahun 1574. Mereka juga diserang di Ambon!

Padaku, bukan Pati Unus yang dimaksudkan oleh ungkapan di atas, tetapi yang dimaksudkan adalah Ratna Kencana atau lebih dikenali sebagai Ratu Kalinyamat.

Cuma aku terkilan… apakah nasib Portugis pada serangan Aceh tahun 1573 jika ianya disertai oleh Johor, Pahang, Patani dan Kedah di darat dan Aceh serta Jepara menghalang dan menyerang dari lautan… satu sahaja jawapannya..

Ranaplah Portugis!

Bertuah bumi Jepara, tempat lahirnya wanita-wanita hebat.. ada Raden Adjeng Kartini… ada Kanjeng Ratu Kalinyamat! Oh… ada satu lagi.. Ratu Shima namanya ?

Rujukan;

Graaf, H.J.1986. Kerajaan-Kerajaan Islam di Jawa: Peralihan dari Majapahit ke Mataram.

Muljana, Slamet. 1968. Runtuhnya Kerajaan Hindu-Jawa dan Timbulnya Negara-Negara Islam di Nusantara


Kenapa Kelawar Pontianak Suka Hisap Darah?

Bohonglah kalau menonton filem seram terutama berkenaan pontianak, kita akan merasa takut melihatnya menghisap darah mangsanya. Dalam kehidupan sebenar, yang serupa dengan hantu ini ialah kelawar pontianak kerana diet pemakanan darahnya. Dan saintis sudah tahu kenapa kelawar ini lebih suka darah daripada makanan-makanan lain.

Ini dicapai dengan membandingkan genom kelawar pontianak dengan 26 spesies kelawar lain. Perbandingan yang dibuat mendapati 13 gen yang hilang atau tidak berfungsi. Kesan gen yang hilang dapat dilihat pada badan kelawar pontianak, dari otak hinggalah perut dan ususnya.

Sesetengah pemadaman gen membantu mengurangkan pengeluaran insulin untuk kelawar. Ada pula bertanggungjawab mengurangkan jumlah saraf penerima kemanisan dan kepahitan sekaligus menjadikan kelawar lebih mudah menelan darah yang dihisap.

Satu contoh pemadaman gen dengan bentuk fizikal kelawar ialah bentuk perutnya persis belon air. Menurut ahli biologi kelawar Melissa Ingla, dengan perut sedemikian, ini membantu kelawar membuang seberapa banyak air daripada badan sebelum menghadam komponen selular darah yang dihisap.

Satu lagi gen hilang iaitu REP15 membantu kelawar mengekalkan zat besi dalam saluran darahnya dan tidak masuk ke dalam usus. Tanpa gen ini, zat besi akan masuk ke dalam sel sepanjang dinding usus. Tetapi ia sebenarnya sesuatu yang baik untuk kelawar kerana dapat mengeluarkan sel usus yang mempunyai jangka hayat yang pendek dan mudah digantikan dalam sistem penghadamannya menerusi tahi yang kaya dengan zat besi.

Sel otak kelawar juga beruntung kerana kehilangan gen yang dipanggil CYP39A1. Ia bertanggungjawab melupuskan hasil penghadaman kolesterol. Tanpa gen ini, kadar metabolit dalam otak kelawar boleh melonjak tinggi. Tetapi kadar metabolit tinggi menyumbang kepada peningkatan tahap memori, kemahiran sosial dan pembelajaran seperti ditunjukkan dalam eksperimen membabitkan tikus. Ini juga menjelaskan mengapa kelawar pontianak lebih cerdik daripada kelawar-kelawar lain.

Disebabkan hal ini, ia mendorong kelawar pontianak berkongsi darah yang dihisap sesamanya. Diet darah menyebabkan kelawar pontianak tidak mempunyai kapasiti tenaga yang tinggi. Jika kelawar ini tidak keluar menghisap darah dalam beberapa hari, ia boleh saja menjadi punca kematiannya.

Justeru, bagi kelawar pontianak yang keluar, ia akan berkongsi darah yang dihisap dengan memuntahkannya kepada mulut kelawar pontianak lain yang kelaparan. Kelawar yang diberi darah akan bertindak melakukan perkara sama kepada kelawar yang membantunya sekaligus membentuk hubungan persahabatan bersifat jangka panjang. Lantas, amat penting bagi kelawar pontianak mempunyai tahap memori yang tinggi.

RUJUKAN

Larson, C. (2022, 26 Mac). Scientists figure out how vampire bats got a taste for blood. Associated Press.

Tamisea, J. (2022, 25 Mac). Lost Genes Explain Vampire Bats’ Diet of Blood. Scientific American.


Asal Muasal Jata Negara Sarawak Era Brooke

LAMBANG Negara atau lebih dikenali sebagai Jata Negara (Coat of Arms) mempunyai maksud, ciri-ciri yang mengkhusus serta turut menampilkan nilaisentimental bagi sesebuah negara.  Untuk Sarawak yang pernah diperintah oleh Dinasti Keluarga Brooke sejak dari tahun 1941 hingga 1946 turut pernah mempunyai jata negara tersendiri.  Sehingga ke hari ini ramai yang tidak mengetahui apakah sejarah di sebalik jata negara yang digunakan oleh Brooke selama lebih 100 tahun memerintah.

Dalam
pada itu penggunaan warna pada jata negara yakni merah, hitam dan kuning turut
sama ditampilkan di dalam rekaan bendera Sarawak dari zaman Brooke, Koloni
British dan seterusnya Sarawak, Malaysia biarpun pada tahun 1974, Sarawak pernah
mempunyai bendera tersendiri yang dinamakan Trisakti.  Ianya menggunakan warna berbeza sama sekali
iaitu biru, putih dan merah. Jata negara turut bertukar yakni menampilkan
burung kenyalang yakni ikon burung untuk Sarawak menggantikan jata negara
sewaktu Brooke.  Ianya digunapakai dari
tahun 1974 hingga 1988.

Jika
kita menggodek sejarah jata negara Sarawak sewaktu Brooke sehinggalah kepada
penggunaan warna merah, kuning dan hitam yang digunapakai sejak tahun 1988
sehinggalah sekarang masih belum mempunyai jawapan yang tuntas dan dikaji
secara menyeluruh.  Walaupun begitu
selama hari ini pensejarahannya bersandarkan kepada penceritaan lisan yang
diturunkan dari satu generasi ke generasi yang lain kerana Sarawak sewaktu
Brooke memerintah hanya mempunyai bendera dan jata rasmi ketika pemerintahan
rajah kedua iaitu Sir Charles Brooke yang memegang tampuk pemerintahan Sarawak
dari tahun 1868 hingga 1917.

Cerita
lisan yang didodoikan kepada rakyat Sarawak selama ini adalah dikatakan semasa
Sir Charles Brooke mengadakan majlis ulangtahun kelahirannya telah diberikan
dengan pelbagai hadiah oleh segenap lapisan masyarakat di Sarawak pada waktu
itu.  Sesuatu yang menarik perhatian
beliau adalah cara pembungkusan hadiah yang diterima mempunyai makna yang
tersendiri.

Pembungkusan
hadiah dengan kain berwarna kuning adalah daripada kaum Melayu Sarawak yang
mana kita semua mengetahui bagaimana warna kuning itu sinonim dengan warna
diraja.  Demi menghormati martabat Sir
Charles Brooke sebagai tuan rajah Sarawak maka majoriti hadiah daripada kaum
Melayu Sarawak menggunakan warna kuning. Manakala untuk masyarakat Cina Sarawak
pula tampil dengan bungkusan kain berwarna merah.  Umum mengetahui merah itu bermaksud tuah atau
“ong” di dalam masyarakat Cina jadi tidak menghairankan penggunaan warna merah
itu begitu popular sekali.

Dan
bagi masyarakat Dayak di Sarawak pada masa itu lebih gemar memilih untuk
menggunakan bungkusan kain berwarna hitam untuk diberikan kepada Brooke.  Hitam itu di dalam masyarakat Dayak adalah satu
warna yang begitu mulia dan kerana itulah jika kita melihat kepada busana
tradisi masyarakat Dayak di Sarawak itu sendiri sentiasa ada yang menyelitkan
warna hitam di dalam pemakaian mereka.

Bertindak
daripada penggunaan warna-warna yang berbeza-beza ini konon-kononnya dikatakan
telah memberikan idea kepada Sir Charles Brooke untuk menjadikan warna kuning,
merah dan hitam sebagai warna bendera Sarawak yang melambangkan perpaduan
berbilang kaum di Sarawak.  Manakala pada
jata negara turut menampilkan yang sama dengan dan seterusnya turut menonjolkan
seekor haiwan yang dikenali sebagai luak (badger).  Inilah cerita disebalik warna bendera dan
jata negara Sarawak di zaman Brooke yang sudah begitu diketahui oleh rakyat
Sarawak dari dahulu hingga sekarang.

Dek
kerana ia hanyalah satu cerita lisan maka tidaklah boleh digunapakai
sepenuhnya.  Ini kerana jika kita
betul-betul membuat kajian mengenai penggunaan warna pada bendera serta jata
negara Sarawak sewaktu zaman Brooke sebenarnya boleh dijejaki nun melangkau
sehingga ke negara England pada kurun ke 14 hingga ke 17 masihi. Pada masa itu,
England begitu hebat dengan cerita keagungan, kepahlawanan dan kesetiaan
kesatria (knight, baron) di kalangan anggota Tentera Diraja Great Britain yang
melindungi Raja England.

Apa
yang begitu menarik, Sir Charles Brooke telah mengadaptasi warna dan lambang
jata negara seorang kesatria Britain yang dimulai oleh Sir Thomas Brooke dan
seterusnya Sir Richard Brooke.  Sir
Thomas Brooke merupakan seorang kesatria diraja Britain dari tahun 1391 hingga
1439.  Kemudian diwarisi kepada legasi
anak-anak lelaki sehinggalah kepada Sir Richard Brooke dari tahun 1632.  Tambah menarik lagi keluarga Sir Thomas
Brooke itu berasal daripada Sommerset, England yakni kampung halaman kepada
keluarga James Brooke itu sendiri.

Jika
difikirkan bagaimana mungkin Sir Charles Brooke tampil dengan idea untuk
mengadaptasi jata negara yang dimiliki oleh Knight Brooke sebegitu sahaja.  Mesti ada pertalian antara mereka kerana nama
keluarga turut sama iaitu Brooke malah bukan satu rahsia lagi bahawasanya ayah
kepada Sir James Brooke, rajah pertama Sarawak yang juga datuk kepada Sir
Charles Brooke iaitu Thomas Brooke merupakan seorang tentera Britain yang
berpangkalan di India.  Mungkin ada
susurgalur mereka yang berkaitan dengan Sir Thomas Brooke hingga ke Sir Richard
Brooke kerana berasal daripada tempat yang sama.  Perkaitan geneologi ini mungkin hanya boleh
dirungkai oleh mereka yang pakar sahaja.

Dengan
membuat penambaikan kepada jata negara Sir Thomas dan Sir Richard Brooke inilah
maka tampilnya jata negara Sarawak dibawah Sir Charles Brooke.  Dan ketika pemerintahan Rajah ketiga iaitu
Sir Charles Vyner Brooke pula dilakukan penambahan motto iaitu Dum Spiro Spero
di dalam bahasa latin yang membawa maksud “While I Breath, I Hope” di dalam
bahasa Inggeris.  Motto ini sebenarnya
turut digunakan oleh negara atau negeri lain di dunia seperti North Carolina,
USA malah golongan keluarga aristokrat di England seperti Bushnell turut
berkongsi motto yang sama di dalam sejarah keluarga mereka.  Sekaligus penambaikan daripada dua rajah ini
telah memberikan jata negara Sarawak itu agak unik jika dibandingkan dengan
yang asal yakni jata kesatria-kesatria Brooke dari Sommerset, England.

Berdasarkan
kepada pembongkaran sejarah ini mungkin sudah mampu dijadikan jawapan yang
tuntas di dalam kita berbicara sejarah sebenar disebalik keberadaan jata negara
dan warna bendera era Brooke di Sarawak yang mana ia masih kekal misteri bagi
kita semua.

Bagi
memudahkan kefahaman semua dipaparkan pada artikel ini perbezaan dan persamaan
jata negara bagi dua kesatria Brooke di era 14 dan 17 masihi dan Sarawak semasa
pemerintahan Brooke.  Serupa tetapi tidak
sama.

-HB-

#kameksayangsarawakbah!

Rujukan: